Paġna IL-KUMITAT EWROPEW TAR-REĠJUNI, jesprimi n-niket profond tiegħu għall-imwiet f'dawn l-aħħar xhur ta' eluf ta' migranti li ppruvaw jidħlu fl-Unjoni Ewropea u għalhekk jilqa' b'sodisfazzjon id-dibattitu dwar Aġenda Ewropea ġdida dwar il-Migrazzjoni u jsostni bil-qawwi li din il-problema hija kwistjoni li tirrigwarda u għandha tinvolvi lill-pajjiżi kollha tal-Unjoni Ewropea u għandha tkun responsabbiltà tal-Unjoni Ewropea kollha kemm hi; jemmen li l-approċċ tal-UE għall-migrazzjoni għandu jkun sostenibbli fit-tul, ikun ibbażat fuq is-solidarjetà u jirrispetta id-drittijiet tal-bniedem, u għandu jindirizza l-aspetti kollha tal-migrazzjoni, li jinkludu l-obbligi umanitarji, il-persuni li jfittxu l-asil, il-migranti ekonomiċi; jenfasizza l-importanza li jiġu indirizzati l-kuntrabandu u t-traffikar tal-bnedmin, l-iżvilupp u l-istabbiltà f'pajjiżi li mhumiex fl-UE, politika ta' ritorn effettiva, u l-isfidi demografiċi tal-Ewropa. Il-Kumitat jenfasizza li l-migrazzjoni regulari tista' tkun element essenzjali għall-iżvilupp. Apparti l-benefiċċji li ġġib magħha l-politika dwar l-immigrazzjoni li tirnexxi għall-individwi konċernati, din iġġib benefiċċju sinifikanti wkoll għas-soċjetà kollha kemm hi peress li tikkontribwixxi għas-suq tax-xogħol u l-finanzjament tas-sigurtà soċjali. Il-Kumitat għaldaqstant jitlob lil dawk kollha li għandhom responsabbiltà politika, l-istituzzjonijiet Ewropej, l-awtoritajiet nazzjonali, reġjonali u lokali, il-mezzi tax-xandir u s-soċjetà ċivili biex ma jistigmatizzawx il-migranti jew il-migrazzjoni u biex jagħtu liċ-ċittadini informazzjoni oġġettiva dwar il-migrazzjoni u l-kawżi u l-effetti tagħha; il-Kumitat jikkundanna kull forma ta' diskriminazzjoni u mġiba razzista lejn il-migranti peress li jqis li dan imur kontra l-prinċipji kostituttivi tal-UE; F'dan il-kuntest, jieħu nota tar-riżultati tal-laqgħa tal-Kunsill Ewropew ta' Ġunju 25-26 u jistieden lill-Kummissjoni Ewropea u lill-Istati Membri biex jaħdmu fil-kuntest tal-ftehim milħuq sabiex jindirizzaw b'mod effettiv l-emerġenza tal-migrazzjoni, filwaqt li jinvolvu lill-awtoritajiet lokali u reġjonali; jilqa' l-impenn tal-Kummissjoni biex tressaq proposti għar-reviżjoni tal-hekk imsejjaħ Regolament ta' Dublin, li wera b'mod ċar li mhuwiex prattikabbli; jitlob lill-Kummissjoni tibda d-dibattiti dwar dawn il-proposti mill-aktar fis, filwaqt li tiżgura li l-enfasi tersaq lil hinn mill-koerċizzjoni lejn modi aktar sostenibbli tat-tqassim tar-responsabbiltà bejn l-Istati Membri u fl-istess ħin jiġu rispettati d-drittijiet fundamentali tal-migranti; iħeġġeġ bis-sħiħ it-titjib fil-ġbir tal-intelligence sabiex ikun hemm approċċ proattiv u preventiv kontra t-telf ta' ħajjiet umani, u li jkun jinkludi l-kooperazzjoni bejn l-UE u l-aġenziji tal-intelligence nazzjonali u mal-kumpaniji tal-intelligence marittimi; jenfasizza li l-politiki dwar ir-rilokazzjoni u r-risistemazzjoni għandhom jinvolvu l-pajjiżi Ewropej kollha permezz ta' mekkaniżmu ta' kwoti u għandhom iqisu l-kriterji ġeografiċi u demografiċi, id-daqs tar-reġjun jew l-Istat Membru, il-popolazzjoni, is-sitwazzjoni ekonomika, il-ħtiġiet tas-suq tax-xogħol u l-infrastruttura u s-servizzi disponibbli, kif ukoll fatturi rilevanti oħra bħalma huma r-riunifikazzjoni tal-familja. Il-Kumitat għalhekk jilqa' l-ispeċifikazzjoni ta' tali kriterji għall-iskemi Ewropej ta' risistemazzjoni u rilokazzjoni fl-Aġenda Ewropea dwar il-Migrazzjoni sabiex nersqu lejn rispons ta' politika aktar sostenibbli. Jinnota li l-Kummissjoni Ewropea fl-aħħar invokat il-klawżola ta' emerġenża (Artikolu 78(3) tat-TFUE), azzjoni li tidher li hija għalkollox ġustifikata fiċ-ċirkostanzi attwali; madankollu, jenfasizza li għandhom jiġu adottati aktat miżuri bl-involviment sħiħ tal-Parlament Ewropew sabiex jiġu żgurati t-trasparenza u l-leġittimità tagħhom; jinnota li d-distribuzzjoni inugwali ta' dawk li qed ifittxu l-asil u tar-rifuġjati fost l-Istati u bejn il-bliet u r-reġjuni hija sfida kbira għall-awtoritajiet lokali u reġjonali, bħalma huwa n-nuqqas ta' ppjanar bil-quddiem u l-inabbiltà li ssir tħejjija għall-akkoljenza fi żmien propizju. Is-soluzzjonijiet ad hoc jagħmluha aktar diffiċli biex jiġi żgurat li l-proċess ta' integrazzjoni jkun rapidu u li jħalli l-frott. L-awtoritajiet lokali u reġjonali għandhom jiġu garantiti riżorsi mil-livell nazzjonali u dak tal-UE biex ikunu jistgħu jipprovdu akkoljenza sostenibbli lill-persuni li jfittxu l-asil u lir-rifuġjati u biex ikunu jistgħu jiġġestixxu l-varjazzjonijiet imprevedibbli, li huma inerenti għall-akkoljenza ta' dan it-tip. Il-Kumitat iħeġġeġ lill-Istati Membri kollha sabiex jimplimentaw il-prinċipji tas-solidarjetà u t-tqassim ġust tar-responsabbiltà, kif sipulat fl-Artikolu 80 tat-TFUE, u jikkooperaw mal-awtoritajiet lokali u reġjonali fl-implimentazzjoni u t-tħaddim kemm tal-mekkaniżmu ta' rilokazzjoni ta' emerġenza kif ukoll tal-proposti għal mekkaniżmu ta' ridistribuzzjoni li saru fl-aħħar ta' Mejju; jistenna bil-ħerqa aktar propsoti għal sistema ta' rilokazzjoni mandatorja u li tinbeda b'mod awtomatiku; jemmen li aspett kruċjali li għandu jiffaċilita l-ftehim fl-Ewropa huwa l-livell ta' fiduċja pubblika fil-kapaċità tagħna biex jirnexxilna nilqgħu kontra telf ulterjuri ta' ħajja umana, ninterferixxu n-netwerks tat-traffikar u nintegraw ir-refuġjati li jkunu qed ifittxu protezzjoni ġenwina. Għaldaqstant, il-KESE jistieden lill-Kummissjoni Ewropea biex tinvolvi ruħha mal-Kumitat Ewropew tar-Reġjuni bħala kwistjoni ta' urġenza, sabiex jiġu identifikati l-politiki ta' integrazzjoni b'suċċess, jiżdied l-għarfien dwarhom u titħaffef l-adozzjoni tagħhom madwar l-Ewropa. Il-Kumitat jitlob lill-Kummissjoni Ewropea biex tfakkar lill-Istati Membri u lill-awtoritajiet lokali u reġjonali dwar ir-rwol li l-Fondi Strutturali u ta' Investiment Ewropej jistgħu jaqdu fl-appoġġ tal-politiki ta' integrazzjoni; ifakkar li l-awtoritajiet lokali u reġjonali jinsabu fuq quddiem nett, iżda dawn m'għandhomx biżżejjed riżorsi. Spiss taqa' fuqhom ir-responsabbiltà umana, finanzjarja u teknika biex isalvaw il-ħajjiet umani, u biex joffru appoġġ lill-migranti fl-integrazzjoni ekonomika u soċjali tagħhom. Fil-fatt, bir-riżorsi proprji tagħhom, qed ikollhom jimmaniġjaw kriżi ta' migrazzjoni li qed tolqot lill-Ewropa kollha u mhux biss il-Mediterran. Hemm bżonn aktar appoġġ għar-reġjuni li jilqgħu għadd kbir ta' migranti, sabiex jiġi żgurat li dawn ikollhom akkoljenza dinjituża; jisħaq li hemm bżonn tingħata aktar attenzjoni għas-sigurtà, billi jiġu intensifikati l-kontrolli fuq il-migranti sabiex dan jgħin fil-ġlieda kontra l-inċentiv għall-immigrazzjoni irregolari u l-possibbiltà ta' infiltrazzjoni ta' kriminali, filwaqt li tingħata protezzjoni u ssir distinżjoni għar-refuġjati li ħarbu minn sitwazzjonijiet ta' emerġenza umanitarja reali u li mhumiex sempliċiment immigranti illegali; jilqa' ż-żieda fil-baġit għall-operazzjonijiet ta' Triton u ta' Poseidon tal-UE u l-impenn minn ħmistax-il Stat Membru li jipprovdu riżorsi addizzjonali, li għandhom jippermettu lill-UE tirreaġixxi għall-emerġenzi b'mod aktar effettiv, u jenfasizza l-bżonn li jiġi adattat l-ambitu ġeografiku taż-żewġ operazzjonijiet għall-problemi fil-kwistjoni. Il-Kumitat jenfasizza l-ħtieġa li l-Istati Membri kollha jassumu r-responsabbiltajiet tagħhom u jitlob għal mekkaniżmu li jipprevedi żieda ulterjuri f'dan il-baġit, skont il-ħtiġiet li jinbidlu għal operazzjonijiet ta' salvataġġ effettivi għal kemm ikunu meħtieġa. Jenfasizza wkoll li l-fondi u r-riżorsi għandhom jiġu rilaxxati malajr kemm jista' jkun mingħajr ma jiddewmu minħabba proċeduri burokratiċi bla bżonn; iħeġġeġ lill-Kummissjoni biex tressaq mingħajr dewmien il-propsoti għal reviżjoni tal-mandat tal-FRONTEX sabiex tingħata bażi legali soda biex twettaq l-operazzjonijiet ta' tiftix u salvataġġ; jissuġġerixxi li fil-futur qrib, l-EU-LISA, l-Aġenzija tal-UE għal Sistemi tal-IT Fuq Skala Kbira, tiżviluppa sistema komprensiva ta' kondiviżjoni ta' data dwar is-suġġett tal-migrazzjoni u l-awtoritajiet lokali, ibbażata fuq is-sistema tal-VIS filwaqt li tissalvagwardja l-protezzjoni tad-data personali. Sistema bħal din tista' tkun utli ħafna fil-kondiviżjoni tal-għarfien espert u l-esperjenza f'termini tal-ġestjoni tal-akkomodazzjoni, l-ipproċessar tat-talbiet tal-persuni li qed ifittxu l-asil u r-rifuġjati, l-iżvilupp tal-politiki ta' integrazzjoni u l-indirizzar tal-migrazzjoni irregolari. Din għandha toffri wkoll soluzzjonijiet prattiċi biex titħeġġeġ il-kooperazzjoni f'dan il-qasam bejn l-awtoritajiet nazzjonali u l-awtoritajiet lokali u reġjonali; jemmen li r-risposta tal-UE għall-isfidi u l-opportunitajiet tal-migrazzjoni ser tkun inkompleta jekk is-sitwazzjoni ekonomika u speċjalment dik politika fil-pajjiżi ta' oriġini jiġu indirizzati b'mod iżolat. Għalhekk, il-Kumitat jilqa' r-rakkomandazzjoni tal-Kummissjoni Ewropea biex ikun hemm involviment mal-pajjiżi terzi u jintlaħqu ftehimiet sabiex jiġu ġestiti l-flussi migratorji u biex tissaħħaħ il-kapaċità tagħhom li jintervjenu u jsalvaw ħajjet il-migranti f'diffikultà. Il-Kumitat jissuġġerixxi li dan l-impenn għandu jiġi segwit ukoll fil-livell sottonazzjonali, u jiġu involuti wkoll l-awtoritajiet tal-infurzar tal-liġi, biex jinkisbu riżultati tanġibbli fil-prattika fil-ġlieda kontra n-netwerks tal-kuntrabandu, u fl-istabbiliment ta' kanali legali ta' migrazzjoni u fl-implimentazzjoni ta' politiki dwar ir-ritorn. Jitlob lill-UE, lill-Istati Membri u lill-awtoritajiet lokali u reġjonali biex jintensifikaw l-isforzi tagħhom biex jgħinu fl-iżvilupp tal-kapaċità ta' pajjiżi terzi biex jiffunzjonaw fl-ekonomija globali, b'mod partikolari permezz tal-kummerċ u l-iżvilupp tal-intraprenditorija lokali; f'dan il-kuntest jappella lill-Istati Membri sabiex jirrispettaw l-impenn tagħhom li jiddedikaw mill-inqas 0,7 % tal-PDG tagħhom għall-kooperazzjoni għall-iżvilupp u jappoġġjaw b'mod partikolari l-kooperazzjoni għall-iżvilupp deċentralizzata; jinnota li l-koperazzjoni ma' gvernijiet stabbli tal-Afrika ta' Fuq tnaqqas it-tluq mill-kosta tagħhom, u għalhekk ir-riskju ta' mewt fuq il-baħar. Huma meħtieġ, jekk mhux indispensabbli, li l-UE talloka fondi oħra lill-gvernijiet tal-Istati Membri li qegħdin fuq il-Mediterran, sabiex ikunu jistgħu jaħdmu, mal-pajjiżi tal-Afrika ta' Fuq dwar: i) is-salvataġġ mill-baħar; ii) it-twaqqif ta' żoni attrezzati għall-akkoljenza, jekk hemm bżonn, fuq il-kosta tal-Afrika ta' Fuq; iii) il-modernizzazzjoni ta' strumenti ta' kontroll biex jitrażżan it-tluq u għalhekk ir-riskju ta' mewt fuq il-baħar; itenni l-appell tiegħu biex jinħolqu "sħubijiet ta' migrazzjoni u integrazzjoni" bejn il-bliet u r-reġjuni fil-pajjiżi ta' oriġini u ta' destinazzjoni, bil-għan li jittejbu l-kooperazzjoni u l-fiduċja reċiproka. Dawn is-sħubijiet ikunu jinkludu miżuri preparatorji (bħal lezzjonijiet tal-lingwa u taħriġ kulturali u ċiviku), proġetti individwali ta' immigrazzjoni, inklużi l-programmi ta' taħriġ tal-ħaddiema, u l-ħolqien ta' programmi għall-migrazzjoni ċirkolari, ir-ritorn volontarju u l-integrazzjoni mill-ġdid tal-migranti. Dawn is-sħubijiet ser jikkomplementaw il-ħidma tal-uffiċjali Ewropej ta' kollegament għall-migrazzjoni ssekondati mad-delegazzjonijiet tal-UE f'pajjiżi terzi ewlenin; iqis li l-ħolqien ta' mezzi u opportunitajiet għal ċittadini minn pajjiżi terzi sabiex jiġu fl-Ewropa biex jaħdmu jew jistudjaw għandu jaqdi rwol ċentrali fl-iżvilupp ta' politiki futuri tal-migrazzjoni. Il-Kumitat jenfasizza li konsegwentement hija essenzjali li tiġi żviluppata kooperazzjoni aktar profonda ma' pajjiżi oħra kkonċernati, u jitnedew kampanji ta' informazzjoni flimkien mal-midja lokali ta' dawk il-pajjiżi dwar opportunitajiet għall-migrazzjoni legali lejn l-Ewropa, il-perikli sinifikanti marbuta mal-migrazzjoni irregolari, u dwar il-politika ta' ritorn tal-UE; itenni l-importanza li jiġu indirizzati l-kawżi ewlenin tal-fluss irregolari attwali ta' persuni fl-Ewropa u għaldaqstant l-importanza li jiġu żviluppati d-demokrazija lokali u l-ekonomiji fil-pajjiżi terzi bħala aspett ewlieni tal-istabbiltà politika tagħhom, u jistieden lill-Kummissjoni Ewropea u lill-Istati Membri biex ikomplu jiżviluppaw il-kooperazzjoni eżistenti mal-Kumitat Ewropew tar-Reġjuni u mal-awtoritajiet lokali u reġjonali tal-Ewropa sabiex jgħinu fil-bini tal-kapaċità tal-amministrazzjoni lokali f'dawk il-pajjiżi. Il-Kumitat għalhekk jiġbed l-attenzjoni għar-rwol li jaqdu l-Assemblea Reġjonali u Lokali Ewro-Mediterranja (ARLEM) u l-Konferenza tal-Awtoritajiet Lokali u Reġjonali dwar is-Sħubija tal-Lvant (CORLEAP) tal-KtR, kif ukoll il-Kummissjoni Intermediterranea tal-Konferenza tar-Reġjuni Periferiċi Marittimi tal-Ewropa (CPMR); jenfasizza li l-ARLEM u l-CORLEAP jistgħu jintużaw bħala pjattaformi biex jgħinu fit-tnedija ta' djalogu lokali u reġjonali dwar il-prevenzjoni tat-traffikar tal-bnedmin, il-kuntrabandu tal-persuni u l-gruppi kriminali kif ukoll bħala pjattaformi biex jitħeġġu l-governanza tajba, l-istabbiltà u l-paċi; jagħti struzzjonijiet lill-President tiegħu biex iressaq din ir-riżoluzzjoni lill-Parlament Ewropew, lill-Kunsill, lill-Kummissjoni Ewropea u lill-President tal-Kunsill Ewropew. Brussell, it-8 ta' Lulju 2015. IL-KUMITAT EWROPEW TAR-REĠJUNI jilqa' b'sodisfazzjon il-fatt li l-Expo 2015 dwar "Ikel għall-Pjaneta. Enerġija għall-Ħajja" tikkoinċidi mas-Sena Ewropea għall-Iżvilupp, u d-data mmirata ta' implimentazzjoni tat-tmien Għanijiet ta' Żvilupp tal-Millennju dwar il-qerda tal-faqar u l-ġuħ u l-iżgurar tas-sostenibbiltà ambjentali; jenfasizza r-rwol tal-UE bħala attur globali maġġuri fl-indirizzar ta' sfidi relatati mas-sigurtà tal-ikel u n-nutrizzjoni u s-sostenibbiltà u jinkoraġġixxi l-investiment fix-xjenza u l-innovazzjoni bħala fatturi ewlenin biex jiżguraw aċċess universali għal ikel tajjeb għas-saħħa u nutrittiv, prodott b'mod sostenibbli. Ifakkar li t-Trattat ta' Ruma diġà jsemmi l-PAK bħala politika komuni, bil-għan li jipprovdi provvisti tal-ikel bi prezzijiet raġjonevoli għaċ-ċittadini kollha tal-UE u biex jiżgura standard ta' ħajja xieraq għall-bdiewa; ifakkar li s-sigurtà tal-ikel, rikonoxxuta bħala dritt fundamentali tal-bniedem fid-Dikjarazzjoni Universali tad-Drittijiet tal-Bniedem, hija prerekwiżit għat-tnaqqis tal-faqar; jinnota li 122,6 miljun ruħ fl-UE (24,5 % tal-popolazzjoni) tgħix taħt il-linja tal-faqar u 9,6 % tal-popolazzjoni tgħix f'sitwazzjoni ta' privazzjoni materjali serja; itenni l-importanza li l-UE tiggarantixxi liċ-ċittadini tagħha, speċjalment l-aktar foqra, l-aċċess għal alimentazzjoni tajba għas-saħħa, suffiċjenti, adegwata u nutrittiva; jenfasizza li l-UE għandha żżomm l-istandards għoljin tagħha mil-lat tas-sikurezza u sigurtà tal-ikel bħala kwalitajiet li jgħinu biex issir distinzjoni bejn il-prodotti tal-UE u prodotti oħra fil-livell dinji. F'dan il-kuntest, ifakkar fit-talba tiegħu biex, taħt l-ebda ċirkustanza, ma jitbaxxa l-livell tan-normi legali fis-seħħ fl-Istati Membri tal-UE dwar is-sikurezza tal-ikel u l-benessri tal-annimali fil-ftehimiet bilaterali dwar il-kummerċ, u fit-twemmin tiegħu li, għall-kuntrarju, għandna nħabirku biex inkomplu nsaħħu dan il-livell; jinnota li, bħalissa, id-dinja qed tiffaċċja sensiela ta' sfidi differenti u sostanzjali: tkabbir kontinwu tal-popolazzjoni, it-tkabbir tal-klassi medja u tkabbir fil-kapaċità tal-akkwist, liema ħaġa tiġġenera tibdil fid-domandi tad-dieta (varjetà, prodotti primarji u prodotti ta' kwalità għolja) flimkien ma' theddid għall-kapaċità tal-produzzjoni agrikola fil-livell dinji minħabba t-tibdil fil-klima; jilqa' b'sodisfazzjon il-fatt li l-iżvilupp sostenibbli sar prerekwiżit essenzjali fi kwalunkwe politika ta' tkabbir soċjoekonomiku, u jappella għal iktar impenn politiku fil-livelli kollha ta' governanza li jinvolvi riżorsi fis-setturi kollha; jenfasizza li d-demokrazija tal-ikel hija proċess minn isfel għal fuq li għandha tibda fil-livell lokali, mir-reġjuni u l-bliet biex jadottaw politiki li jikkontribwixxu għas-sigurtà u s-sostenibbiltà alimentari, u jistieden lill-awtoritajiet lokali u reġjonali sabiex jirrikonoxxu f'kull territorju d-dritt għal ikel tajjeb għas-saħħa u sostenibbli. jenfasizza l-ħtieġa għat-tisħiħ tar-rabtiet bejn setturi differenti relatati mal-ikel bħall-enerġija, il-forestrija, ir-riżorsi tal-baħar, l-ilma, l-iskart, l-agrikoltura, it-tibdil fil-klima, ix-xjenza u r-riċerka u aspetti tal-użu tal-art, peress li lkoll jaqdu rwol kruċjali fil-kisba ta' ekonomija ekoloġika; f'dan il-kuntest jappella biex l-agrikoltura u l-katina tal-provvista tal-ikel fil-ġejjieni jużaw inqas ilma u karburanti fossili, kif ukoll inqas prodotti fertilizzanti u fitosanitarji, u jkunu iktar diversifikati u intelliġenti billi jagħmlu l-aqwa użu possibbli mis-sinerġiji bejn il-koltivazzjoni tar-raba', it-trobbija tal-annimali, il-ġestjoni tal-iskart organiku, il-flussi tar-residwi u jużaw sorsi varji ta' enerġija; jinnota li l-biedja hija importanti ħafna għall-iżvilupp ta' żoni territorjali bbilanċjati u aktar koeżivi, speċjalment żoni rurali, billi tipprovdi impjieg għal madwar 30 miljun ruħ; jinnota li ż-żoni rurali jirrappreżentaw 90 % tat-territorju tal-Unjoni u huma l-post fejn jgħixu 60 % taċ-ċittadini tagħha, iżda ta' spiss huma inqas żviluppati ekonomikament mit-territorji urbani; jenfasizza li sabiex titrawwem il-kompetittività, tiżdied ir-reżiljenza u jinħolqu impjiegi ġodda, iż-żoni rurali għandhom jiffukaw fuq aspetti ekonomiċi u ambjentali diversifikati tal-iżvilupp rurali u mhux biss fuq l-agrikoltura; ifakkar fl-objettivi għall-ġejjieni stabbiliti fil-Politika Agrikola Komuni fl-oqsma tal-ġestjoni sostenibbli tar-riżorsi naturali, is-sigurtà tal-ikel, l-attività agrikola madwar l-Ewropa, l-iżvilupp reġjonali bbilanċjat, il-kompetittività tal-biedja Ewropea, l-appoġġ għall-bdiewa żgħażagħ u s-semplifikazzjoni kontinwa tal-PAK; itenni l-pożizzjoni kritika tiegħu dwar il-miżuri mhux suffiċjenti li jintroduċu aktar kompetizzjoni għall-irziezet iż-żgħar u ta' daqs medju; jiddispjaċih li l-PAK għadha tiffavorixxi l-produzzjonijiet fuq skala ikbar għad-detriment tal-azjendi agrikoli ż-żgħar u ta' daqs medju; iqis li ż-żoni rurali huma fost iż-żoni l-iktar vulnerabbli affettwati mit-tibdil fil-klima; għaldaqstant jappella biex jiġu inklużi miżuri ta' mitigazzjoni u ta' adattament għall-klima fl-istrumenti tal-ippjanar u tal-ġestjoni territorjali u dawk baġitarji, sabiex il-mekkaniżmi parteċipattivi u l-prattiki agrikoli jintużaw biex isir żvilupp sostenibbli; fid-dawl tat-tendenzi attwali tal-istil ta' ħajja fil-komunitajiet urbani, jipproponi li jiġu promossi l-benefiċċji tal-ħajja rurali. Inizjattivi li jsawru rabtiet mill-qrib bejn il-bdiewa u l-konsumaturi tal-ikel jistgħu jikkontribwixxu b'mod sinifikanti għall-iżvilupp ta' żoni periurbani u tip ieħor ta' relazzjonijiet rurali-urbani inklużi sħubijiet territorjali f'żoni funzjonali; jenfasizza wkoll l-importanza ta' proġett komprensiv biex jerġgħu jiġu jgħixu nies f'żoni rurali abbandunata u spopolati (periferċi, muntanjużi, eċċ.) bl-għan ta' rkupru territorjali kumplessiv u l-valorizzazzjoni tal-mikroproduzzjoni lokali bil-konsegwenti protezzjoni tal-bijodiversità; huwa tal-fehma li suppost ilu li nħoloq logo Ewropew biex jidentifika dawn il-prodotti u jistenna b'interess li titressaq proposta operattiva; jinnota li l-produzzjoni tal-ikel lokali, b'mod partikolari dik tal-prodotti agroalimentari ta' kwalità ċertifikata DOP u IĠP bl-istandards ta' eċċellenza tagħhom definiti minn produzzjoni b'dixxiplina stretta, mhux biss huwa għan indispensabbli u joħloq impjiegi ġodda lokalment u ħiliet ġodda iżda jista' wkoll jikkontribwixxi għall-iżvilupp ekonomiku u soċjali tar-reġjuni tagħna, il-prevenzjoni ta' flussi ta' depopolazzjoni jew pressjoni demografika urbana eċċessiva; jenfasizza li ż-żoni żvantaġġati, b'mod partikolari r-reġjuni muntanjużi, li l-prodotti tagħhom huma stmati għal kwalità, huma soġġetti għal spejjeż addizzjonali li jrendu l-produzzjoni tal-ikel aktar diffiċli u oneruża; jappella biex l-ikel mhux OĠM jifforma parti sinifikanti minn dieta sostenibbli; ifakkar li ħafna awtoritajiet lokali u reġjonali opponew l-uċuħ ġenetikament modifikati (ĠM) fit-territorji tagħhom, u ddikjaraw lilhom infushom "żoni ħielsa mill-ĠM", u fformaw netwerks; jirrakkomanda li l-partijiet differenti kkonċernati mill-produzzjoni sostenibbli u l-konsum responsabbli, bħall-universitajiet, l-iskejjel u l-isptarijiet, jiġu infurmati dwar il-possibbiltajiet li jiġu inklużi kriterji marbutin mas-sostenibbiltà fis-sejħiet għall-offerti li jagħmlu (pereżempju, il-prossimità tal-produzzjoni; l-ikel organiku), b'mod li jkunu jistgħu jagħmlu użu effettiv minnhom. jitlob għalhekk li l-proċeduri ta' kollaborazzjoni konstanti jiġu ffaċilitati u mtejba u mgħaqqda mad-diversi livelli leġislattivi tal-Unjoni Ewropea, l-Istati Membri u r-reġjuni Ewropej biex tiġi approvata kemm jista' jkun malajr, ir-reviżjoni tar-regoli dwar it-traċċabilità u t-tikkettar ta' prodotti sabiex tipprovdi speċifikazzjonijiet ċari biex il-konsumaturi jkunu jistgħu jiddeċiedu dwar l-użu tagħhom konxji wkoll permezz tar-rikonoxximent tal-prodotti li huma totalment ħielsa minn organiżmi modifikati ġenetikament; jirrakkomanda li tittejjeb l-iskema tal-għajnuna għad-distribuzzjoni tal-frott u l-ħxejjex u l-ħalib fl-iskejjel; fid-dawl tal-livell ta' proċessar tal-prodotti eliġibbli taħt dan il-programm ta' għajnuna u fid-dawl tal-importanza tal-prinċipju li titrawwem dieta tajba għas-saħħa mit-tfulija, jipproponi li l-għajnuna finanzjarja taħt l-iskema tiġi limitata għal dawk il-prodotti li mhumiex proċessati jew ftit li xejn huma proċessati u li jinkludu kemm jista' jkun ftit dolċifikanti jew melħ u l-ebda addittivi dannużi jew sustanzi aromatizzanti; jinnota li aktar minn terz tal-infiq tat-turisti huwa fuq l-ikel; jenfasizza li t-turiżmu tal-ikel għandu l-potenzjal li joħloq is-sostenibbilità tal-impjiegi matul is-sena kollha u jista' jwassal għall-ħolqien ta' opportunitajiet ta' xogħol; jenfasizza li dan jista' jaqdi rwol importanti fit-tkabbir u l-koeżjoni lokali u reġjonali kif ukoll fil-preżervazzjoni tal-wirt kulturali; jappella għal kampanja ta' sensibilizzazzjoni għaċ-ċittadini dwar il-valur tar-riżorsi ġenetiċi u tal-importanza li dawn jiġu konservati, studjati u użati b'mod sostenibbli, kif ukoll programmi ta' taħriġ maħsubin apposta għad-domandi tas-suq għall-inġiniera u l-bdiewa, flimkien ma' mekkaniżmi ta' koordinazzjoni, monitoraġġ u evalwazzjoni għall-protezzjoni tal-bijodiversità fis-settur agrikolu; jenfasizza r-rwol li jaqdu l-awtoritajiet lokali u reġjonali fl-adattament tal-ħiliet edukattivi u professjonali taż-żgħażagħ għas-suq tax-xogħol fiż-żoni rurali; jimpenja ruħu li jappoġġja u jikkomunika l-aħjar prattiki lokali u reġjonali għal proċessi innovattivi fil-metodi għall-produzzjoni, id-distribuzzjoni u l-konsum tal-ikel; jappella għal aktar sensibilizzazzjoni u aċċettazzjoni soċjetali billi tiġi pprovduta edukazzjoni dwar id-dieta u jitħeġġu drawwiet tajba marbutin mas-saħħa u l-benessri, b'mod li l-ikel u riżorsi oħra jintużaw b'mod iktar effiċjenti; itenni l-appoġġ tiegħu għall-monitoraġġ effettiv tal-konformità mar-regoli – u s-semplifikazzjoni tagħhom – fil-leġislazzjoni dwar l-ikel u l-għalf u regoli oħra dwar is-saħħa u l-benessri tal-annimali, is-saħħa tal-pjanti, il-materjal riproduttiv tal-pjanti u prodotti għall-ħarsien tal-pjanti li jservu biex jinbena suq stabbli li jkun ibbażat fuq il-fiduċja tas-soċjetà f'dawn il-prodotti; itenni li l-atti ddelgati tal-UE għandhom jiġu evitati f'dan il-qasam sabiex l-ispejjeż regolatorji jkunu jistgħu jiġu eżaminati u vvalutati bis-sħiħ mil-livelli differenti tal-gvern, b'konformità mal-prinċipji tas-sussidjarjetà u l-proporzjonalità; ifakkar fil-kontribut tal-Politika Komuni tas-Sajd għall-produzzjoni sostenibbli tal-ikel fl-UE; jappella għal promozzjoni aħjar tal-objettivi tal-Politika Komuni tas-Sajd fil-livell internazzjonali. Għal dan il-għan, l-Unjoni għandha tistinka sabiex ittejjeb il-prestazzjoni tal-organizzazzjonijiet reġjonali u internazzjonali fil-konservazzjoni u l-ġestjoni ta' stokkijiet internazzjonali tal-ħut, billi tippromovi teħid tad-deċiżjonijiet ibbażat fuq ix-xjenza u t-titjib fil-konformità, iż-żieda fit-trasparenza u l-parteċipazzjoni tal-partijiet interessati, b'mod speċjali s-sajjieda, u billi tiġġieled l-attivitajiet tas-sajd illegali, mhux irrappurtati u mhux irregolati; jenfasizza l-ħtieġa li ssir ħidma mill-qrib mal-industrija tas-sajd permezz ta' sħubijiet pubbliċi-privati kif ukoll li jiġu kkollegati l-intrapriżi u r-riċerka biex jiġi żgurat li l-industrija tas-sajd tkun mhux biss sostenibbli, iżda wkoll kompetittiva u innovattiva; jenfasizza li l-produzzjoni domestika tal-akkwakultura għandha titqies bħala settur strateġiku (bħal produzzjoni oħra fis-settur primarju) sabiex jingħata rispons għall-isfidi tal-futur rigward ir-riżorsi tal-ikel, il-ħolqien tal-impjiegi, ir-riżorsi naturali u l-iżvilupp reġjonali fid-dawl tal-fatt li 70 % tal-frott tal-baħar ikkunsmat fl-Unjoni Ewropea huwa impurtat; huwa tal-fehma li l-UE għandha tkun minn ta' quddiem nett fl-iżvilupp ta' metodi ekoloġiċi u sostenibbli għat-trobbija tal-ħut u għandha twitti t-triq għar-"revoluzzjoni l-blu" permezz tal-użu ta' teknoloġiji u sistemi innovattivi għall-produzzjoni, l-għalf, it-tifqis tal-bajd u l-metodi għall-qbid atal-ħut fi ħdan l-UE; Brussell, it-8 ta' Lulju 2015. IL-KUMITAT EWROPEW TAR-REĠJUNI, iqis li l-leġittimità u l-iżvilupp futur tal-UE jiddependu essenzjalment mill-kapaċità tal-Unjoni li taġixxi b'mod effettiv biex tilqa' l-isfidi ekonomiċi, politiċi u soċjali tagħna, u li tinvolvi aktar liċ-ċittadini fil-livelli kollha; ifakkar li dan jitlob il-parteċipazzjoni attiva tal-livelli lokali, reġjonali u sottonazzjonali fil-governanza tal-UE; jisħaq, għaldaqstant, li l-Kumitat tar-Reġjuni għandu jieħu sehem fid-dibattiti dwar il-ġejjieni tal-Ewropa, inkluż dwar l-involviment sħiħ tiegħu f'Konvenzjoni futura; jilqa' bi pjaċir id-deċiżjoni tal-Parlament Ewropew li jniedi dibattitu issa u jikkonsulta lill-KtR, u b'hekk isaħħaħ ir-relazzjoni politika rinforzata bejn iż-żewġ istituzzjonijiet; jilqa' b'sodisfazzjon l-opportunità li jikkontribwixxi biex l-UE ssir aktar trasparenti, responsabbli, inklużiva u effettiva; itenni l-bżonn li tinbena mill-ġdid il-kunfidenza taċ-ċittadini fil-ħila tal-UE li taġixxi biex ittejjeb ħajjithom, u tipproteġi u tippromovi l-valuri Ewropej filwaqt li tirrispetta l-kompetenzi u l-identitajiet nazzjonali u reġjonali tagħhom; iqis li huwa importanti li jinħolqu opportunitajiet għal diskussjoni f'kooperazzjoni mill-qrib mal-Parlament Ewropew dwar it-tibdil, l-iżviluppi u l-aġġustamenti possibbli tal-istruttura istituzzjonali attwali tal-Unjoni Ewropea li jippermettu lill-KtR jkun korp mhux biss bi rwol konsultattiv iżda jkun aktar integrat bħala attur ewlieni fil-proċess leġislattiv Ewropew; jenfasizza l-importanza taċ-ċittadinanza u tad-drittijiet fundamentali li fuqhom hija bbażata l-UE, u li naħdmu favur demokrazija rappreżentattiva u parteċipattiva Ewropea fil-livelli leġislattivi varji tal-Unjoni Ewropea, tal-Istati Membri u tar-reġjuni skont governanza f'diversi livelli; jitlob li ssir reviżjoni u semplifikazzjoni tal-Inizjattiva taċ-Ċittadini Ewropej sabiex issir aktar faċli għall-utent u aċċessibbli għaċ-ċittadini; jenfasizza l-ħtieġa li jiġi introdott obbligu legali biex il-Kummissjoni Ewropea mhux biss teżamina iżda tiftaħ dibattitu segwit b'votazzjoni fil-Kunsill tal-UE u fil-Parlament Ewropew dwar inizjattiva taċ-ċittadini Ewropej ta' suċċess li tiġbor 1 miljun firma, u jissuġġerixxi li jiġu mistħarrġa mezzi oħrajn kif jista' jitħaffef l-eżerċitar tal-parteċipazzjoni fit-teħid tad-deċiżjonijiet tal-UE; itenni li hu essenzjali li l-baġit tal-UE jkun jiddependi inqas mill-kontribuzzjonijiet diretti tal-Istati Membri u li ssir reviżjoni tar-riżorsi proprji tal-UE mingħajr l-introduzzjoni ta' taxxi addizzjonali; itenni l-impenn tiegħu għal Unjoni Ewropea li tkun kapaċi taġixxi fi kwistjonijiet barranin u ta' sigurtà bħala forza li tippromovi is-sigurtà, l-istabbilità, id-demokrazija u l-istat tad-dritt; jenfasizza r-rwol ewlieni li l-awtoritajiet lokali, reġjonali u sottonazzjonali jaqdu mhux l-inqas permezz tal-pjattaformi tal-CORLEAP u l-ARLEM, bil-kuntatti tagħhom ma' pajjiżi mhux membri tal-UE dwar kwistjonijiet ta' politika kruċjali bħalma huma: l-opportunitajiet u l-isfidi tal-migrazzjoni, il-politiki tal-impjieg, it-tkabbir, l-użu sostenibbli tar-riżorsi, l-enerġija, il-promozzjoni tal-innovazzjoni, il-kultura, l-isfidi ambjentali globali, il-promozzjoni tal-iżvilupp, politika tal-viċinat effettiva u politiki sostenibbli tal-urban; Għalhekk, il-Kumitat tar-Reġjuni, fl-ambitu tal-qafas attwali tat-Trattat: jqis li l-istrumenti eżistenti previsti mit-Trattat ta' Lisbona u l-protokolli tiegħu għad għandhom potenzjal qawwi mhux sfruttat li jista' jtejjeb il-funzjonament tal-UE f'isem iċ-ċittadini tagħha, inkluż l-użu tad-dispożizzjonijiet tal-monitoraġġ tas-sussidjarjetà u l-proporzjonalità, l-inizjattivi taċ-ċittadini Ewropej u l-klawsoli "passerelle", u fejn meħtieġ, l-użu ta' kooperazzjoni msaħħa; jilqa' b'sodisfazzjoni l-pubblikazzjoni tal-Pakkett dwar Regolamentazzjoni Aħjar fid-19 ta' Mejju 2015, iżda jenfasizza li l-aġenda ta' "regolamentazzjoni aħjar" ma għandhiex issir skuża biex titwarrab jew titħassar leġislazzjoni neċessarja; jitlob li tiddaħħal referenza ċara għall-KtR fl-abbozz tal-Ftehim Interistituzzjonali dwar tfassil aħjar tal-liġijiet, b'rikonoxximent tal-kompetenza akbar tal-KtR taħt it-Trattat ta' Lisbona; jappella sabiex jissaħħaħ b'mod deċiżiv ir-rwol tal-Kumitat tar-Reġjuni sabiex ikunu jistgħu jintużaw b'mod dirett l-informazzjoni u l-esperjenzi tar-rappreżentanti lokali u reġjonali fiċ-ċiklu leġislattiv u fil-proċess ta' teħid ta' deċiżjonijiet tal-UE, u b'mod partikolari biex: jemmen li l-KtR għandu, b'mod partikolari, ikun involut b'mod attiv fid-diskussjonijiet kollha dwar il-koeżjoni ekonomika, soċjali u territorjali. Għalhekk, huwa jipproponi: ifakkar li l-kompitu ta' monitoraġġ tal-konformità tal-leġislazzjoni tal-UE mal-prinċipju tas-sussidjarjetà ġie estiż sabiex jinkludi rwol għall-KtR u l-parlamenti reġjonali b'setgħat leġislattivi, f'kooperazzjoni mill-qrib mal-parlamenti nazzjonali; sabiex il-KtR ikun jista' jikkontribwixxi b'mod aktar effettiv fil-monitoraġġ tas-sussidjarjetà u l-kwalità ġenerali tal-leġislazzjoni tal-UE, il-KtR jitlob sforzi ulterjuri: fit-tisħiħ tar-rwol tal-assemblej leġislattivi reġjonali fil-proċedura ta' twissija bikrija, filwaqt li l-konsultazzjoni mill-parlamenti nazzjonali dwar kwistjonijiet ta' kompetenza reġjonali ssir obbligatorja, u mhux diskrezzjonali; l-esplorazzjoni ta' possibbiltajiet flimkien mal-Istati Membri tal-UE biex jagħtu lill-parlamenti reġjonali u sottonazzjonali b'setgħat leġislattivi, is-setgħa sħiħa li joħorġu opinjonijiet motivati fir-rigward tal-prinċipju tas-sussidjarjetà daqslikieku kienu parlamenti nazzjonali (ara d-Dikjarazzjoni 51 tat-Trattat ta' Lisbona) jirrakkomanda li l-livelli kollha ta' gvern jaħdmu bejniethom biex jilħqu soluzzjoni dejjiema għad-dejn sovran Ewropew u l-kriżijiet ekonomiċi u soċjali relatati, u biex iħajru l-investimenti u b'hekk itejbu l-kompetittività u l-ħolqien tal-impjiegi; ifakkar li l-awtoritajiet lokali u reġjonali Ewropej batew ħafna matul il-kriżi u jitlob il-konformità mal-mudell ta' Governanza f'Diversi Livelli sabiex jiġi żgurat li dan ma jseħħx fil-futur; jaqbel, f'dan il-kuntest, li l-obbligu biex l-elementi ta' governanza ekonomiku konklużi barra mit-Trattati jiddaħħlu fil-qafas tat-Trattat tal-UE sal-2016 jipprovdi opportunità sabiex jiġi indirizzat għadd limitat ta' kwistjonijiet oħrajn marbutin mal-futur tal-UE; Għalhekk, fil-kuntest ta' reviżjoni futura tat-Trattati tal-UE, il-KtR: jitlob li jingħata sħubija sħiħa fil-konvenzjoni futura bħall-istituzzjonijiet attwali; jipproponi li titqies istituzzjonalizzazzjoni gradwali tal-KtR u t-trasformazzjoni tiegħu f'Senat Ewropew tar-reġjuni u l-awtonomiji lokali bħala Kamra ta' riflessjoni serja; is-Senat Ewropew itejjeb il-koordinazzjoni bejn l-istituzzjonijiet nazzjonali u sottonazzjonali filwaqt li jiskrutinizza s-sussidjarjetà fir-rigward tal-istituzzjonijiet tal-UE, jintalab jagħti l-kunsens tiegħu dwar dossiers legislattivi tal-UE fil-qasam tal-politika ta' koeżjoni u jkun intitolat iressaq proposti lill-Kummissjoni Ewropea biex tadotta jew temenda leġislazzjoni tal-UE fil-qasam tal-kompetenza mhux esklużiva tal-UE; jissuġġerixxi li l-proposti leġislattivi relatati mal-koeżjoni territorjali jkunu soġġetti għall-kunsens tal-KtR; barra minn hekk, jixtieq li l-mandat tiegħu għal konsultazzjoni obbligatorja jiġi msaħħaħ, billi l-konsultazzjoni tal-KtR ssir parti integrali mill-"proċedura leġislattiva ordinarja" (Art. fi kwalunkwe każ, jitlob li ssir konsultazzjoni obbligatorja tal-Kumitat tar-Reġjuni dwar kwistjonijiet rilevanti għall-awtoritajiet lokali u reġjonali dwar miżuri li jaffettwaw l-istabbiliment jew il-funzjonament tas-suq intern (Art 115 tat-TFUE) u f'oqsma oħra ta' politika li huma ta' relevanza diretta għal-livell lokali u reġjonali, bħal pereżempju: il-politika agrikola (Art 43 tat-TFUE), il-moviment liberu tal-ħaddiema (Art 46 tat-TFUE), il-libertà tal-istabbiliment (Art 50 tat-TFUE), il-liberalizzazzjoni ta' servizzi speċifiċi (Art 59 tat-TFUE), il-migrazzjoni (Art 79 tat-TFUE), l-għajnuniet mill-Istat (Art 109 tat-TFUE), il-politika industrijali (Art 173.3 tat-TFUE), il-politika kummerċjali (Art 207 tat-TFUE); jissuġġerixxi wkoll li ssir reviżjoni tal-iskadenza "minima ta' xahar" għal konsultazzjonijiet tal-KtR mill-PE, il-Kunsill jew il-Kummissjoni (Art. 307.2) li rriżulta li mhix prattika; jagħti struzzjonijiet lill-President tiegħu biex iressaq din ir-riżoluzzjoni lill-Parlament Ewropew, lill-Kunsill, lill-Kummissjoni Ewropea u lill-President tal-Kunsill Ewropew. Brussell, it-8 ta' Lulju 2015. IL-KUMITAT EWROPEW TAR-REĠJUNI, wara li kkunsidra r-Riżoluzzjoni tiegħu tal-4 ta' Ġunju 2015 dwar il-prijoritajiet tiegħu għas-sitt mandat mill-2015 sal-2020; ir-Riżoluzzjoni tat-8 ta' Lulju 2015 dwar l-istruttura istituzzjonali futura tal-UE u l-Protokoll ta' kooperazzjoni bejn il-Kummissjoni Ewropea u l-Kumitat tar-Reġjuni ffirmat fis-16 ta' Frar 2012; wara li kkunsidra l-prinċipji tas-sussidjarjetà u tal-proporzjonalità; itenni l-konvinzjoni soda tiegħu li l-Fond Ewropew għal Investimenti Strateġiċi (FEIS) huwa komplementari għall-politika ta' koeżjoni u li sinerġiji b'saħħithom bejn il-FEIS il-ġdid u l-programmi operattivi tal-Fondi Strutturali u ta' Investiment Ewropej (FSIE) ser ikunu kruċjali sabiex tiġi żgurata l-koerenza bejn il-proġetti ta' investiment u l-istrateġiji ta' żvilupp reġjonali u lokali; jirrakkomanda l-involviment tal-awtoritajiet lokali u reġjonali fil-proċess tal-għażla u l-implimentazzjoni tal-proġetti kif ukoll fl-organizzazzjoni ta' fora għall-investiment deċentralizzati; iħeġġeġ lill-Kummissjoni biex tinvolvi mill-qrib lill-awtoritajiet lokali u reġjonali u lill-KtR fl-isforzi biex tissemplifika u taċċellera l-implimentazzjoni tal-Fondi SIE, b'mod partikolari fuq il-bażi tal-ewwel konklużjonijiet tal-Grupp ta' Livell Għoli ta' Esperti li qed isegwi s-semplifikazzjoni għall-benefiċjarji li għandhom jiġu ppreżentati fl-2016; itenni t-talba tiegħu lill-Kummissjoni biex tippreżenta White Paper dwar il-koeżjoni territorjali, ibbażata fuq il-ħidma tal-Presidenza Lussemburgiża fir-rigward tal-analiżi tal-interazzjoni bejn l-Aġenda Territorjali 2020 u l-Istrateġija Ewropa 2020; jitlob lill-Kummissjoni Ewropea tappoġġja l-iskambju u l-kooperazzjoni bejn ir-reġjuni rigward l-użu aħjar ta' strateġiji ta' speċjalizzazzjon intelliġenti fl-implimentazzjoni tal-fondi strutturali sabiex jitrawwem it-tkabbir immexxi mill-innovazzjoni; iħeġġeġ lill-Kummissjoni biex tniedi mill-ġdid id-dibattitu dwar "Lil hinn mill-PDG" u l-iżvilupp ta' indikaturi alternattivi jew komplementari għall-benesseri u l-iżvilupp sostenibbli; iħeġġeġ lill-Kummissjoni biex tippreżenta White Paper dwar aġenda urbana integrata tal-UE bbażata fuq id-Dikjarazzjoni adottata f'Riga, jiġifieri permezz tal-applikazzjoni rapida ta' valutazzjoni tal-impatt urban, bħala parti mil-linji gwida l-ġodda tal-Kummissjoni dwar il-valutazzjonijiet tal-impatt u l-produzzjoni ta' indikaturi urbani għall-monitoraġġ tal-progress miksub; itenni l-ħtieġa li ż-żoni rurali jiġu rikonoxxuti bħala ċentri ta' żvilupp u innovazzjoni li jikkontribwixxu għall-Istrateġija Ewropa 2020, fil-qafas ta' relazzjoni bilanċjata maċ-ċentri urbani, sabiex jinkiseb l-għan tal-koeżjoni territorjali stabbilit fit-Trattat ta' Lisbona; jistieden lill-Kummissjoni biex, fil-proposti futuri relatati mal-politika ta' koeżjoni, tikkunsidra aktar l-influwenza tal-kultura u t-tradizzjonijiet reġjonali, li huma ta' valur kbir minħabba l-kapaċità tagħhom li jintegraw il-komunitajiet rurali u urbani, u li huma fattur importanti għall-promozzjoni ta' inizjattivi rurali; iħeġġeġ lill-Kummissjoni biex tindirizza ż-żieda fid-disparitajiet bejn ir-reġjuni Ewropej billi tiżgura li jkun hemm biżżejjed approprjazzjonijiet ta' impenn u ta' pagament bħala appoġġ għat-tkabbir u r-riċerka madwar l-Ewropa, fil-qafas tar-reviżjoni ta' nofs it-term tal-qafas finanzjarju pluriennali (QFP) 2014-2020, li għandha titlesta sa tmiem l-2016; iħeġġeġ lill-Kummissjoni tkompli tappoġġja l-kooperazzjoni transkonfinali u l-implimentazzjoni u l-iżvilupp ta' strateġiji makroreġjonali, bħala qafas integrat għall-Istati Membri u pajjiżi terzi fl-istess żona ġeografika biex jindirizzaw sfidi komuni u jsaħħu l-kooperazzjoni fir-rigward tal-koeżjoni ekonomika, soċjali u territorjali, u jenfasizza l-importanza li jiġu involuti b'mod aktar rigoruż l-awtoritajiet reġjonali u lokali, li huma rappreżentati fil-KtR, u huma l-atturi ekonomiċi u soċjali tat-territorji involuti fil-proċess ta' strateġija makroreġjonali; jitlob li jiġi estiż l-użu ta' riżorsi proprji ġenwini tal-UE u jesprimi x-xewqa tiegħu li jipparteċipa fil-konferenza interistituzzjonali tal-2016 li tagħti segwitu lir-riżultati tal-Grupp ta' Livell Għoli dwar ir-riżorsi proprji. iħeġġeġ lill-Kummissjoni tippubblika r-reviżjoni ta' nofs it-term tal-Istrateġija Ewropa 2020, li għandha tiġi segwita malajr kemm jista' jkun fl-2016, sabiex jiġi żgurat li l-istrateġija riveduta tinkludi dimensjoni territorjali, u b'hekk tiġi żgurata l-koordinazzjoni effettiva tal-linji tal-politiki rilevanti tal-UE, inklużi l-politika ta' koeżjoni, il-Pjan ta' Investiment għall-Ewropa u programmi oħra tal-UE; jitlob lill-Kummissjoni tapprova l-appell tal-Kumitat biex l-Istati Membri jinvolvu b'mod attiv lill-awtoritajiet lokali u reġjonali fis-Semestru Ewropew, b'mod partikolari fit-tfassil u l-implimentazzjoni tal-programmi nazzjonali ta' riforma tagħhom; iħeġġeġ lill-Kummissjoni biex issegwi "r-Rapport tal-ħames Presidenti" u tippreżenta l-miżuri kollha meħtieġa biex l-Unjoni Ekonomika u Monetarja (EMU) ssir aktar b'saħħitha u tinbidel f'qafas għal koordinazzjoni aħjar u konverġenza strutturali, li tkun tista' tikseb l-għanijiet stabbiliti fl-Artikolu 3 tat-TUE, inkluż kapaċità fiskali fil-livell tal-EMU; iqis li l-flessibbiltà fir-regoli dwar il-Patt ta' Stabbiltà u Tkabbir fir-rigward tal-investiment għandha tiġi estiża għall-Istati Membri kollha; għaldaqstant jitlob lill-Kummissjoni tressaq proposti f'dan ir-rigward u tevalwa wkoll l-impatt tar-regoli l-ġodda dwar is-Sistema Ewropea ta' Kontijiet (ESA 2010) fuq il-kapaċità ta' investiment tal-awtoritajiet lokali u reġjonali; ifakkar lill-Kummissjoni fl-impenn tagħha li tipproponi "Small Business Act" (SBA) rivedut u msaħħaħ u jissuġġerixxi rwol iżjed prominenti għall-awtoritajiet lokali u reġjonali fl-implimentazzjoni tal-prinċipji tal-SBA; jistieden lill-Kummissjoni biex tlesti l-ħidma għat-twaqqif ta' żona Ewropea tal-ħiliet u l-kwalifiki, li għandha tantiċipa l-ħtiġijiet tas-suq tax-xogħol f'termini ta' ħiliet u tqabbilhom aħjar mal-ħiliet disponibbli, permezz tal-edukazzjoni, it-taħriġ vokazzjonali u t-tagħlim tul il-ħajja, sabiex jiġu stimulati l-ħolqien tal-impjiegi u l-ġlieda kontra l-qgħad, b'mod partikolari l-qgħad fost iż-żgħażagħ; ifakkar lill-Kummissjoni dwar l-impenn tagħha li tappoġġja qafas strateġiku tal-UE dwar is-saħħa u s-sikurezza fuq il-post tax-xogħol, it-tisħiħ tar-rwol tal-awtoritajiet lokali u reġjonali, u l-promozzjoni ta' governanza ġdida anke permezz ta' kumitat ta' tmexxija ċentrali Ewropew bil-mandat li jidentifika, jikkoordina u jindirizza kwistjonijiet ta' saħħa u sigurtà fuq il-post tax-xogħol; jistenna li l-Pakkett dwar il-Mobbiltà tal-Ħaddiema jiġi ppubblikat dalwaqt u jistenna wkoll li jinkludi proposta għal reviżjoni possibbli tad-Direttiva dwar l-Istazzjonar tal-Ħaddiema; jitlob li jiġi finalizzat l-Att Ewropew dwar l-Aċċessibbiltà; iħeġġeġ lill-Kummissjoni żżid l-isforzi tagħha biex tippreżenta miżuri maħsubin għall-bilanċ bejn il-ħajja tax-xogħol u dik privata billi tirrevedi d-Direttiva tal-2010 dwar il-liv tal-ġenituri, billi tiżblokka l-istaġnar istituzzjonali fir-rigward tad-Direttiva dwar il-liv tal-maternità u billi tippreżenta strateġija konkreta biex tintlaħaq l-ugwaljanza tal-ġeneri fl-UE; jitlob li ssir aktar ħidma fuq it-trasport intermodali, u b'mod partikolari fil-forma ta' proposta leġislattiva dwar skema Ewropea għad-drittijiet tal-passiġġieri fir-rigward tal-ivvjaġġar intermodali; itenni t-talba tiegħu lill-Kummissjoni biex tippubblika Green Paper dwar il-mobbiltà f'reġjuni li għandhom sfidi ġeografiċi u demografiċi; jistieden lill-Kummissjoni, fil-qafas tar-reviżjoni tal-2016 tad-Direttiva tal-VAT tal-UE, biex jiġu ċċarati l-kondizzjonijiet skont liema n-nontassazzjoni tal-kooperazzjoni interkomunali organizzata skont il-liġi pubblika u barra mill-ambitu tal-liġi dwar l-akkwist pubbliku tista' titqies bħala konsistenti mal-liġi tal-UE; jilqa' bi pjaċir l-intenzjoni tal-Kummissjoni li tniedi mill-ġdid il-Bażi Komuni Konsolidata tat-Taxxa Korporattiva (BKKTK) fl-2016, bl-għan li tintroduċi riformi fit-tul dwar l-attribuzzjoni ta' profitti u b'hekk jinħoloq ambjent ta' taxxa fuq il-kumpaniji aktar ġusta fl-Ewropa; jistenna li s-suq uniku diġitali joħloq il-kundizzjonijiet it-tajba għan-netwerks diġitali u l-kummerċ elettroniku biex jiġi massimizzat il-potenzjal għat-tkabbir tal-ekonomija diġitali permezz ta' investiment f'infrastruttura tal-ICT affidabbli, b'veloċità għolja, li tappoġġja l-gvern elettroniku, is-servizzi pubbliċi u l-ħiliet diġitali u jipproponi li fl-UE kollha tiġi żviluppata skema ta' residenza elettronika sabiex jiġi ffaċilitat l-aċċess għas-suq uniku diġitali għal investituri diġitali minn barra l-UE; jistenna proposta għal projbizzjoni tal-imblukkar ġeografiku fis-suq uniku diġitali; jistieden lill-Kummissjoni tressaq proposti għal approċċ ikkoordinat għar-regoli applikabbli għall-ekonomija kollaborattiva, filwaqt li tqis id-differenza bejn l-attivitajiet kummerċjali u mhux kummerċjali; jitlob li tiġi riveduta d-Direttiva dwar is-Servizzi tal-Midja Awdjoviżiva (AVMSD) fid-dawl tal-iżviluppi teknoloġiċi u jenfasizza l-bżonn li jiġu segwiti politiki li jinkoraġġixxu l-pluraliżmu tal-midja tal-aħbarijiet fl-Istati Membri kollha; jistenna bil-ħerqa miżuri konkreti min-naħa tal-Kummissjoni biex tavvanza l-miri enfasizzati fil-konklużjonijiet tal-Kunsill tat-28 u d-29 ta' Mejju 2015 dwar iż-Żona Ewropea tar-Riċerka u dwar ix-Xjenza 2.0, bl-appoġġ tal-KtR u l-awtoritajiet lokali u reġjonali; jistenna li jsir segwitu tal-Green Paper tal-Kummissjoni dwar l-estensjoni possibbli tal-protezzjoni tal-indikazzjoni ġeografika tal-UE għal prodotti mhux agrikoli; jitlob għall-implimentazzjoni sħiħa u ambizzjuża tas-Seba' Programm ta' Azzjoni Ambjentali (EAP) 2014-2020; għaldaqstant iħeġġeġ lill-Kummissjoni biex, fl-2016, tippreżenta l-Komunikazzjoni dwar l-art bħala riżorsa li ilha pendenti, proposta ġdida għal direttiva dwar l-aċċess għall-ġustizzja fi kwistjonijiet ambjentali, u proposta leġislattiva dwar l-ispezzjonijiet ambjentali u l-infurzar; itenni t-talba tiegħu biex, fil-leġislazzjoni tal-UE, il-Kummissjoni tinkludi l-objettiv tal-prevenzjoni ta' kwalunkwe telf nett ta' servizzi ta' bijodiversità u ekosistemi, u konsegwentement jistenna li fl-2016 il-Kummissjoni tippreżenta inizjattiva adatta fil-qafas tal-Istrateġija tal-UE għall-Bijodiversità sal-2020; għalhekk, jitlob li tiġi approvata malajr kemm jista' jkun reviżjoni tal-leġislazzjoni dwar it-traċċabilità u l-ittikkettjar ta' oġġetti tal-ikel, f'kollaborazzjoni u kuntatt kontinwu mal-livelli differenti tal-leġislazzjoni tal-Unjoni Ewropea, l-Istati Membri u r-reġjuni Ewropej, sabiex il-konsumaturi jkunu jistgħu jiddeċiedu b'għarfien anke permezz tar-rikonoxximent ta' ktajjen ta' produzzjoni ħielsa kompletament mill-OĠM; jenfasizza r-rwol ewlieni tal-proposti leġislattivi futuri dwar l-ekonomija ċirkolari, u tal-implimentazzjoni konsistenti fl-UE kollha tal-liġijiet attwali, b'mod partikolari t-tnaqqis tar-rimi ta' skart riċiklabbli, u jtenni t-talba tiegħu għal żvilupp ulterjuri ambizzjuż u tal-miri dwar ir-riċiklaġġ u l-iskart u jfakkar fil-potenzjal kbir tal-ekonomija ċirkolari għal SMEs innovattivi; jitlob li jiġi involut fil-proċess tat-tħejjija tal-leġislazzjoni l-ġdida provduta fil-pakkett dwar l-Unjoni tal-Enerġija, b'mod partikolari r-reviżjoni tad-Direttiva dwar l-enerġija rinnovabbli u r-reviżjoni tad-Direttivi dwar ir-rendiment tal-bini fl-użu tal-enerġija u dwar l-effiċjenza fl-enerġija; jistenna li l-Kummissjoni tressaq pjan ta' azzjoni biex issaħħaħ ir-rwol tal-Patt tas-Sindki fil-politiki dwar l-enerġija u l-klima, testendi l-inizjattiva lil hinn mill-2020 u tappoġġja l-espansjoni tagħha madwar id-dinja; jitlob lill-Kummissjoni Ewropea biex tintegra bis-sħiħ l-inizjattiva "Mayors Adapt" fi ħdan il-Patt tas-Sindki, u tuża dan il-Patt, f'koordinazzjoni mas-soluzzjonijiet tal-Bliet Intelliġenti, bħala xprun għall-implimentazzjoni tal-politiki dwar l-enerġija u l-klima; iħeġġeġ lill-Kummissjoni biex tressaq Komunikazzjoni dwar il-Bliet Intelliġenti sabiex tipprovdi appoġġ addizzjonali għal soluzzjonijiet intelliġenti fir-rigward tal-effiċjenza enerġetika, il-mobbiltà urbana u l-innovazzjoni billi tikkopera mill-qrib mal-KtR biex jimmappjaw l-inizjattivi eżistenti u jikkoordinawhom aħjar; f'dan il-kuntest iħeġġeġ li r-rwol tal-awtoritajiet lokali u reġjonali jiġi rikonoxxut f'firxa ta' oqsma oħra lil hinn mill-effiċjenza enerġetika tal-bini, u jtenni t-talba tiegħu lill-Kummissjoni biex tappoġġja l-produzzjoni fuq skala medja u żgħira tal-enerġija rinnovabbli peress li tista' taqdi rwol kemm biex ittaffi l-faqar enerġetiku kif ukoll biex tiżgura s-sigurtà tal-provvista tal-enerġija; jistieden lill-Kummissjoni tieħu miżuri biex tippromovi l-modernizzazzjoni u l-innovazzjoni tal-ekonomija rurali, u tippreżenta mekkaniżmi regolatorji fis-settur tal-prodotti tal-ħalib li jantiċipaw u jtaffu l-volatilità tas-swieq, sabiex tinżamm l-agrikoltura fir-reġjuni kollha u jiġu ppreservati l-komunitajiet rurali; itenni t-talba tiegħu lill-Kummissjoni Ewropea biex jiġi promoss it-tnaqqis tal-iskart tal-ikel u li terġa' tressaq proposta għal għan tat-tnaqqis tal-iskart tal-ikel ta' mill-inqas 30 % sal-2025, abbażi tal-proposta tagħha li ġiet irtirata fl-2014 biex temenda d-Direttiva Qafas dwar l-iskart. F'dan il-kuntest, jappoġġja t-talba tal-Parlament Ewropew biex l-2016 tkun is-Sena Ewropea kontra l-Ħela tal-Ikel; jinnota li sitta mis-seba' l-akbar fatturi ta' riskju għal mewt bikrija huma relatati ma' kif nieklu, nixorbu u niċċaqalqu, u jistieden lill-Kummissjoni teżamina azzjoni koordinata fil-livell tal-UE biex tindirizza aħjar iż-żieda dejjem tikber tal-piż żejjed u tal-obeżità fl-Ewropa; jappoġġja l-vot tal-Parlament Ewropew favur l-iskema għall-għajnuna għall-provvista ta' frott u ħaxix, banana u ħalib fl-istabbilimenti edukattivi u jistieden lill-Kummissjoni tippreżenta proposti konkreti fl-2016. jitlob lill-Kummissjoni timplimenta l-Aġenda Ewropea dwar il-Migrazzjoni f'kooperazzjoni mal-awtoritajiet lokali u reġjonali, b'mod partikolari fid-dawl tal-esperjenzi tagħhom fir-rigward tal-kundizzjonijiet ta' akkoljenza u l-mekkaniżmi ta' rilokazzjoni, u tressaq proposti leġislattivi dwar mekkaniżmu għar-risistemazzjoni u mekkaniżmu għar-rilokazzjoni permanenti sabiex tintlaħaq distribuzzjoni aktar ġusta ta' dawk li għandhom bżonn protezzjoni internazzjonali ġewwa l-UE; għaldaqstant jistenna evalwazzjoni u reviżjoni possibbli tar-Regolament Dublin III; itenni l-proposta tiegħu li jitwaqqfu "sħubijiet ta' migrazzjoni u integrazzjoni" bejn il-bliet u r-reġjuni fil-pajjiżi ta' oriġini u tad-destinazzjoni, u jenfasizza r-rwol li jistgħu jaqdu l-Fondi Strutturali u ta' Investiment Ewropej biex jappoġġjaw il-politiki ta' integrazzjoni; jappoġġja l-missjoni umanitarja fis-seħħ bħalissa f'konformità mal-valuri komuni tal-UE; iħeġġeġ lill-Kummissjoni tieħu approċċ wiesa' fl-azzjoni tagħha dwar il-migrazzjoni b'kunsiderazzjoni tal-kwistjonijiet ekonnomiċi, soċjali, ambjentali u ta' sigurtà u sovranità tal-Istati Membri fl-implimentazzjoni tal-istrateġija. Il-KtR jista' jikkontribwixxi għal din il-ħidma billi jippromovi l-iskambju ta' fehmiet fost ir-rappreżentanti tal-awtoritajiet lokali u reġjonali dwar din il-kwistjoni u jipproponi soluzzjonijiet potenzjali; jistieden lill-Kummissjoni tħeġġeġ id-djalogu fil-livelli kollha ta' governanza bħala element importanti tal-proċess ta' tkabbir tal-UE u biex, fir-rapport annwali dwar it-tkabbir, tindirizza b'mod sistematiku s-sitwazzjoni tad-deċentralizzazzjoni u r-rwol tal-awtoritajiet lokali u reġjonali; jitlob li ssir reviżjoni estensiva tal-Politika Ewropea tal-Viċinat (PEV), li għandha tiffoka fuq tliet prijoritajiet strateġiċi: governanza demokratika kif xieraq, żvilupp territorjali sostenibbli u migrazzjoni u mobbiltà ċirkolari: jitlob b'mod partikolari li jissaħħu l-inizjattivi li jappoġġjaw il-proċessi ta' deċentralizzazzjoni; jinnota l-importanza li jissaħħu l-istituzzjonijiet tal-korpi lokali u jħeġġeġ lill-Kummissjoni tkompli bil-Faċilità tal-Amministrazzjoni Lokali (FAL) u testendiha għall-pajjiżi ġirien kollha tagħha; jemmen li huwa partikolarment importanti li l-awtoritajiet lokali u reġjonali jiġu involuti fid-direzzjoni multilaterali u bilaterali tal-PEV il-ġdida u li jingħata finanzjament suffiċjenti biex jiġu appoġġjati r-riformi fil-livell tagħhom, kif mitlub mill-Kapijiet ta' Stat u ta' Gvern waqt is-Summit ta' Riga; jibqa' konvint li t-TTIP tista' tkun opportunità biex tingħata spinta lit-tkabbir u l-impjieg fl-UE, peress li tista' tipprovdi aċċess reċiproku għas-suq għall-kummerċ ta' prodotti, servizzi, investiment u l-akkwist pubbliku, tnaqqas il-burokrazija u tneħħi l-ostakli mhux tariffarji għall-kummerċ sakemm jiġu rispettati bis-sħiħ l-istandards legali eżistenti tal-Istati Membri tal-UE, b'mod partikolari fir-rigward tal-politika soċjali, ambjentali u tal-konsumatur, u jiġu salvagwardjati l-parteċipazzjoni demokratika u l-poteri tal-awtoritajiet lokali u reġjonali; iqis li l-istess prerekwiżiti japplikaw għan-negozjati dwar it-TISA fil-kamp ta' applikazzjoni aktar ristrett tagħhom; jitlob lill-Kummissjoni tinvolvi lill-KtR fil-proċess tan-negozjati dwar it-TISA, b'mod partikolari billi tagħti lill-KtR aċċess simili għad-dokumenti tan-negozjati bħal dak tat-TTIP; jinsisti dwar il-ħtieġa li jiġu lokalizzati l-għanijiet ta' żvilupp sostenibbli universali l-ġodda li għandhom jinkisbu matul il-ħmistax-il sena li ġejjin, u għalhekk jitlob, b'enfasi partikolari fuq il-kooperazzjoni deċentralizzata, għal inizjattivi speċifiċi fir-rigward tal-awtoritajiet lokali u reġjonali bil-għan li jiġu appoġġjati l-isforzi tagħhom fl-implimentazzjoni ta' dawn l-għanijiet; jistieden lill-Kummissjoni tindirizza l-aġenda urbana globali fid-dawl tal-Konferenza Habitat III u biex tinvolvi lill-awtoritajiet lokali u reġjonali fit-tiswir tal-pożizzjoni tal-Unjoni Ewropea. jitlob li l-inizjattiva taċ-ċittadini Ewropej tiġi riveduta u ssemplifikata biex issir aktar faċli biex tintuża mill-utent u aktar aċċessibbli għaċ-ċittadini; jappella għal azzjonijiet imġedda mill-Kummissjoni fl-attivitajiet tagħha biex titrawwem il-kooperazzjoni interistituzzjonali fil-komunikazzjoni billi jintuża wkoll il-potenzjal ta' lieva tal-membri tal-KtR biex jikkomunikaw maċ-ċittadini u biex "jieħdu azzjoni fil-livell lokali" madwar l-Unjoni Ewropea; jistieden lill-Kummissjoni biex, fir-rigward tal-proposta tagħha għal ftehim interistituzzjonali dwar reġistru obbligatorju tat-trasparenza, teżenta lir-rappreżentanti eletti demokratikament tal-awtoritajiet lokali u reġjonali u l-assoċjazzjonijiet mir-reġistru obbligatorju; jilqa' l-fatt li l-proposta tal-Kummissjoni għal ftehim interistituzzjonali dwar regolamentazzjoni aħjar issemmi l-valutazzjoni tal-impatt territorjali bħala waħda mill-għodod għat-twettiq tal-valutazzjonijiet tal-impatt u jitlob lill-Kummissjoni tuża din l-għodda b'mod sistematiku għal proposti leġislattivi li jista' jkollhom impatt territorjali; madankollu jtenni t-talba tiegħu li l-ftehim interistituzzjonali jirrikonoxxi r-rwol speċifiku u dejjem akbar tal-KtR taħt it-Trattat ta' Lisbona; jagħti struzzjonijiet lill-President sabiex jibgħat din ir-riżoluzzjoni lill-Kummissjoni Ewropea, lill-Parlament Ewropew, lill-Kunsill u lill-President tal-Kunsill Ewropew. Brussell, id-9 ta' Lulju 2015. Is-Sur TRUSKOLASKI (PL/AE), Sindku tal-Belt ta' Białystok Green Paper "Nibnu Unjoni tas-Swieq Kapitali" Il-KUMITAT EWROPEW TAR-REĠJUNI bi pjaċir jilqa' l-inizjattiva li ħadet il-Kummissjoni Ewropea fil-Green Paper dwar il-ħolqien ta' "Unjoni tas-Swieq Kapitali", li l-għan ewlieni tagħha huwa li jinħoloq suq kaptiali uniku; ifakkar li l-inizjattiva privata u l-intraprenditorija għandhom rwol importanti fil-ħolqien ta' ekonomija kompetittiva tal-Unjoni Ewropea; jenfasizza l-importanza tal-ħolqien ta' suq uniku komuni li jippermetti l-ħolqien ta' suq kapitali uniku komuni; jistieden lill-Kummissjoni biex tħaffef il-ħidma tagħha fuq il-pjan ta' azzjoni u tressaq proposti leġislattivi malajr kemm jista' jkun biex tilħaq l-għan ta' suq kapitali tal-UE uniku integrat bis-sħiħ sal-aħħar tal-2018; jilqa' b'sodisfazzjon l-isforzi tal-Kummissjoni biex tneħħi l-ostakli li jfixklu l-investiment fin-negozju, li jkun ta' benefiċċju b'mod partikolari għall-intrapriżi żgħar u ta' daqs medju (SMEs). Il-Kumitat jenfasizza li l-isfruttar tal-potenzjal tas-suq kapitali huwa dimensjoni importanti għall-isforzi għat-tkabbir u l-impjieg sostenibbli fil-livell lokali u reġjonali; jenfasizza l-ħtieġa li jittieħdu aktar inizjattivi strutturali u kontroċikliċi fil-qasam tas-swieq finanzjarji b'tali mod li l-effetti tagħhom jinkludu l-Istati Membri kollha tal-UE u jwasslu għal benefiċċji anke għar-reġjuni bi swieq finanzjarji anqas żviluppati; iqis li jeħtieġ li jiġu diversifikati s-sorsi ta' finanzjament tal-ekonomija tal-UE u jinħtieġu wkoll strumenti biex jinġibdu investimenti ġodda għall-iżvilupp u l-istabbiltà; jiffoka l-attenzjoni tiegħu fuq dawk l-elementi tal-Unjoni tas-Swieq Kapitali li jistgħu jintensifikaw l-iżvilupp reġjonali u lokali; jesprimi l-interess partikolari tiegħu u jappoġġja l-isforzi kollha biex: jissaħħaħ il-potenzjal tal-SMEs, b'rikonoxximent tar-rwol lokali tagħhom fil-qasam tat-tisħiħ tal-intraprenditorija, il-ħolqien tal-innovazzjoni, kif ukoll it-tiswir tas-soċjetà abbażi tal-valur tax-xogħol; jappoġġja s-sostenibbiltà finanzjarja ta' proġetti kbar ta' investiment fit-tul li huma ta' importanza kbira għar-reġjuni, li joħolqu l-kundizzjonijiet għal żvilupp reġjonali u lokali effettiv; jinnota li l-Unjoni tas-Swieq Kapitali għandha tippermetti d-diversifikazzjoni tas-sorsi ta' finanzjament għal proġetti ta' investiment li, minħabba n-natura u d-daqs tagħhom, jeħtieġu l-involviment ta' bosta entitajiet finanzjarji; jaqbel li l-ħolqien ta' Unjoni tas-Swieq Kapitali ser jirrikjedi analiżi u konsultazzjoni estensivi sabiex jiġu identifikati l-ostakli u l-opportunitajiet u, sussegwentement, varjetà ta' miżuri fil-qasam regolatorju, istituzzjonali u edukattiv; jilqa' b'sodisfazzjon il-ħidma għall-proċess biex tinħoloq Unjoni tas-Swieq Kapitali; huwa tal-fehma li suq kapitali uniku regolat fi ħdan l-Unjoni Ewropea ser ikun mekkaniżmu ieħor biex tittejjeb ir-reżiljenza għax-xokkijiet asimetriċi li jirriżultaw mir-ritmu ta' żvilupp diverġenti fir-reġjuni differenti tal-Unjoni Ewropea. Jagħraf li d-dgħufija tas-swieq kapitali hija bbażata fuq fatturi b'għeruq sodi u fil-fond ta' domanda aggregata, bħal pereżempju d-disparitajiet fl-iżvilupp reġjonali; bi pjaċir jilqa' l-iżvilupp ta' lista ta' prijoritajiet għal miżuri addizzjonali, fosthom: it-tneħħija tal-ostakli għall-aċċess għas-suq kapitali, is-semplifikazzjoni tar-relazzjonijiet bejn id-detenturi tal-kapital u entitajiet bħall-SMEs, is-sigurtà fis-swieq kapitali, l-appoġġ u l-finanzjament tal-investimenti fit-tul, l-iżvilupp ta' pjazzamenti mhux pubbliċi u forom oħra ta' finanzjament fl-UE kollha kif ukoll it-tnaqqis tal-piżijiet amministrattivi; huwa tal-fehma li l-Unjoni tas-Swieq Kapitali għandha l-potenzjal li tintegra s-swieq kapitali frammentati fl-Ewropa, billi ssaħħaħ il-flussi transkonfinali tal-kapital, li min-naħa tagħhom jagħtu spinta lill-volum tal-investiment fil-kumpaniji Ewropej u l-proġetti ta' infrastruttura; jistieden lill-Kummissjoni biex tikkunsidra wkoll il-lat tal-provvista, b'mod partikolari biex tanalizza u tindirizza l-kawżi prinċipali li jwasslu biex l-investituri bl-imnut u dawk istituzzjonali ma jkunux jistgħu jimmobilizzaw u jittrasformaw biżżejjed kapital biex isaħħu servizzi finanzjarji individwali u investiment fit-tul fl-ekonomija reali; jibża' li l-objettivi attwali huma wisq ġenerali, u li dan jista' jwassal biex ma jintlaħaqx livell sodisfaċenti ta' diversifikazzjoni fis-sorsi ta' finanzjament għall-SMEs; iqis li l-Unjoni tas-Swieq Kapitali li ser tiġi stabbilita għandha l-ewwel u qabel kollox tappoġġja l-iżvilupp tal-SMEs, iżda jistaqsi jekk it-titolizzazzjoni, anke fid-dawl tal-ispiża proporzjonalment ogħla li din tfisser għall-SMEs, tipprovdix soluzzjoni fit-tul għall-problemi ta' finanzjament tal-SMEs; jappoġġja t-tendenza l-ġdida li qed jiżdied l-involviment tal-investituri individwali fis-swieq kapitali imma jinnota li l-Green Paper tagħti wisq ftit attenzjoni lill-investituri privati; jikkunsidra li l-adozzjoni ta' riforma mifruxa tas-swieq kapitali għandha tkun akkumpanjata minn superviżjoni pan-Ewropea u nazzjonali b'saħħitha, inkluż permezz tat-tisħiħ tar-rwol tal-ESMA fit-titjib tal-konverġenza superviżorja, sabiex jiġi evitat teħid tar-riskju eċċessiv u instabbiltà fis-swieq finanzjarji; jinkoraġġixxi aktar proċessi estensivi ta' konsultazzjoni dwar it-titolizzazzjonijiet, b'kunsiderazzjoni tal-lezzjonijiet li nsiltu mill-kriżi finanzjarja. It-titolizzazzjoni m'għandhiex twassal għar-riskji sistemiċi, u għalhekk għandha tevita strumenti b'livell għoli ta' ingranaġġ u li jiddependu minn finanzjament fuq perjodu qasir; jiġbed l-attenzjoni għad-differenzi sostanzjali fis-swieq individwali tal-Istati Membri f'termini kulturali, storiċi u legali. Il-kumplessità tal-kwistjoni titlob estensjoni tal-analiżi ex ante dwar il-ħolqien u l-impatt tas-swieq kapitali f'kull Stat Membru; jemmen li ħafna mill-inizjattivi dwar l-Unjoni tas-Swieq Kapitali ser ikollhom jitmexxew b'mod parallel u sussegwentement jiġu appoġġjati f'diversi livelli permezz ta' programmi edukattivi minħabba l-ostakli soċjali, fost oħrajn minħabba t-tradizzjonijiet u d-drawwiet; jinnota l-livelli baxxi ta' litteriżmu finanzjarju u kultura ta' investiment fost l-investituri bl-imnut u s-sidien tal-mikrointrapriżi u l-intrapriżi ż-żgħar. Dawn huma fatturi strutturali li jxekklu l-iżvilupp ta' suq kapitali pan-Ewropew; iqis li l-awtoritajiet lokali u reġjonali għandhom rwol ewlieni x'jaqdu fil-proċess tal-iżvilupp tal-edukazzjoni finanzjarja tal-pubbliku inġenerali. Barra minn hekk, il-Kumitat jenfasizza r-rwol tal-istituzzjonijiet soċjali u tal-istrutturi tat-tagħlim fit-tixrid tal-għarfien ekonomiku u finanzjarju fost iż-żgħażagħ Ewropej; iqis li jkun tajjeb li jiġi kkunsidrat l-involviment istituzzjonali u finanzjarju tas-settur pubbliku fl-oqsma li jikkontribwixxu direttament għall-iżvilupp tas-suq kapitali, fejn l-inizjattivi tas-settur privat mhumiex suffiċjenti. Jitlob li qabel il-parteċipazzjoni tal-awtoritajiet pubbliċi jiġi vverifikat li l-fondi pubbliċi tassew ikunu jinvolvu wkoll inizjattivi privati. L-involviment tas-settur pubbliku f'każijiet bħal dawn għandu jkun ibbażat fuq analiżi ekonomika ta' akkumpanjament u jkollu pjan ċar għaċ-ċessjoni ta' dan is-settur, wara li jkun intlaħaq l-effett mixtieq, iżda wkoll jekk l-affarijiet imorru ħażin; huwa tal-fehma li, fl-oqsma koperti mill-Unjoni tas-Swieq Kapitali, f'ħafna pajjiżi jeżistu prattiki tajbin li jistħoqqilhom jinxterdu; jenfasizza li l-entitajiet tal-awtoritajiet lokali u reġjonali jistgħu jaqdu rwol sinifikanti u varjat fis-swieq kapitali, bħala investituri li jipprovdu kapital tal-bidu fit-tul u li l-pretensjonijiet tagħhom jistgħu jiġu nnegozjati fis-swieq; jaqbel li hemm bżonn sett koerenti ta' regoli għas-swieq kapitali. Dawn id-dispożizzjonijiet għandhom jiġu rispettati fl-Istati Membri kollha; iqis li huwa raġonevoli li wieħed jassumi li meta jinħoloq qafas trasparenti għall-funzjonament tas-suq uniku għall-kapital u l-armonizzazzjoni tal-karatteristiċi tas-sigurtà dawn għandhom ikunu mistennija li jżidu r-responsabbiltà fost l-investituri, u li dan iwassal għal allokazzjoni iktar effiċjenti tal-kapital; jenfasizza li sett ta' regoli komuni jkun jirrappreżenta pass sinifikanti lejn it-tneħħija tal-ostakli u l-ħolqien tal-ambjent meħtieġ għall-istabbiliment u l-funzjonament ta' suq uniku għall-kapital fl-Unjoni Ewropea kollha kemm hi, li jkun integrat aħjar fis-swieq internazzjonali; jiġbed l-attenzjoni għall-fatt li l-proposti leġislattivi dwar l-Unjoni tas-Swieq Kapitali m'għandhomx iwasslu għal piż regolatorju eċċessiv fuq l-SMEs jew jillimitaw il-benefiċċji għal dan is-settur li jirriżultaw mill-unjoni tas-swieq kapitali; iqis bħala essenzjali l-ħolqien ta' kategoriji legali ġodda li jagħmluha possibbli li jsir investiment u li jiġi provdut kapital fi ħdan l-Unjoni Ewropea; jemmen fil-possibbiltà li jitnedew inizjattivi ġodda fis-suq billi tiżdied aktar it-trasparenza tal-informazzjoni finanzjarja pubblikament disponibbli u billi jiġu eliminati r-raġunijiet li għalihom l-informazzjoni ma tistax titqabbel bejn l-Istati Membri; itenni t-talba li diġà esprima f'Opinjonijiet preċedenti tal-Kumitat tar-Reġjuni, biex tittejjeb il-komparabbiltà u d-disponibbiltà tad-data dwar ir-riskji li jġib miegħu l-finanzjament tal-SMEs madwar l-UE; iqis li huwa xieraq li tiġi stabbilita sistema semplifikata ta' Standards Internazzjonali tar-Rappurtar Finanzjarju (IFRS), li tista' tiżgura l-komparabbiltà tal-kumpaniji u li ssaħħaħ il-klassifikazzjoni tagħhom. L-użu ta' dawn l-istandards jista' jinkoraġġixxi wkoll lill-investituri biex jinvestu f'kumpaniji li jużaw prinċipji trasparenti u li jkunu rikonoxxuti ġeneralment; jirrikonoxxi li hemm bżonn ħidma kontinwa għall-armonizzazzjoni tal-liġi dwar l-insolvenza u għall-konverġenza tal-oqfsa tar-ristrutturar finanzjarju, filwaqt li titqies il-kumplessità ta' din il-kwistjoni, b'mod partikolari minħabba l-forom varji ta' gruppi soċjali privileġġjati u ta' ċerti gruppi ta' kredituri; jappoġġja r-reviżjoni tal-oqfsa leġislattivi, inklużi r-regoli prudenzjali, biex jiġu investigati r-restrizzjonijiet li jimblukkaw l-aċċess għat-titolizzazzjoni ta' assi investiti fis-settur tal-SMEs u li jostakolaw il-funzjonament ta' operaturi mhux bankarji li joffru finanzjament u trattament inqas strett ta' skoperturi fit-tul fi proġetti infrastrutturali; jiġbed l-attenzjoni għall-problema potenzjali ta' nuqqas ta' armonizzazzjoni tas-swieq finanzjarji minħabba li ċerti Stati Membri rrifjutaw li jingħaqdu fil-Unjoni Bankarja; jenfasizza li l-Unjoni tas-Swieq Kapitali għandha tkun miftuħa u kompetittiva fuq skala dinjija u tattira l-investiment internazzjonali billi żżomm l-istandards għoljin tal-UE, fost oħrajn, billi tiġi żgurata l-integrità tas-suq u l-istabbiltà finanzjarja tal-investituri; jiġbed l-attenzjoni li l-SMEs isibuha aktar diffiċli biex jaċċessaw sorsi ta' finanzjament diversifikati għall-attivitajiet tagħhom. Aktar minn 80 % tas-sorsi esterni ta' finanzjament għall-SMEs fl-UE huma self mill-bank u 40 % tal-intrapriżi jużaw il-lokazzjoni ġeneralment offruta minn entitajiet assoċjati mal-banek; jinnota li l-SMEs jiffaċċjaw problemi akbar biex jissellfu mill-banek f'perjodi ta' tnaqqis fir-ritmu ekonomiku. Għalhekk hemm tendenza li l-proċessi interni tal-banek ikunu iktar proċikliċi minn kontroċikliċi; iqis li l-kompetizzjoni fis-settur bankarju hija meħtieġa biex titnaqqas id-dominanza tal-banek fil-provvista tal-finanzjament fl-UE, b'mod partikolari għall-SMEs. Għandha tiġi appoġġjata bis-sħiħ it-tneħħija tal-ostakli għal din il-kompetizzjoni minn operaturi u strumenti finanzjarji li ma jaqgħux taħt is-settur bankarju, atturi ġodda u innovazzjonijiet esterni għas-settur finanzjarju, kif ukoll mill-inizjattivi leġislattivi f'dan il-qasam; jinnota li l-iskop tal-Unjoni tas-Swieq Kapitali mhuwiex li tnaqqas l-importanza tal-banek fl-ekonomija Ewropea. Il-Kumitat iqis li jeħtieġ li jintlaħaq bilanċ tajjeb bejn miżuri li minn naħa jippromovu investiment u finanzjament mhux bankarju u, min-naħa l-oħra, finanzjament permezz ta' self bankarju tradizzjonali; jilqa' b'sodisfazzjon l-attivitajiet attwali tal-Istati Membri, fost oħrajn fil-programmi ta' appoġġ finanzjarju għall-SMEs (garanziji, għotjiet, tħaffif ta' ħlasijiet kummerċjali, kapitali tal-bidu); jiġbed l-attenzjoni għall-fatturi importanti li jiffaċilitaw l-iżvilupp tal-SMEs, bħalma huma l-ambjent ta' negozju tajjeb, l-infrastruttura moderna, l-eżistenza ta' setturi ta' teknoloġija avvanzata tal-ekonomija u forza tax-xogħol bi kwalifiki għoljin. Konsegwentement, l-inizjattivi għall-Unjoni tas-Swieq Kapitali għandhom jitħejjew b'tali mod li jnaqqsu l-ispejjeż tat-transazzjoni għall-ksib tal-kapital u jilħqu l-gruppi ta' mikrointrapriżi li, fl-istess ħin, huma l-ikbar fin-numru u l-inqas marbuta mas-swieq kapitali; jiġbed l-attenzjoni għall-ħtieġa li jiġi minimizzat il-piż amministrattiv involut fir-regolament; jesprimi t-tħassib tiegħu li r-regoli l-ġodda dwar is-settur bankarju tal-UE (CRD IV/CRR) jistgħu jillimitaw iktar l-aċċess tal-SMEs għall-finanzjament mill-banek. Għal din ir-raġuni jirrakkomanda li jsiru studji ċikliċi tal-impatt ta' dawn ir-regolamenti fuq l-aċċessibbiltà tal-finanzjament mill-banek għall-SMEs fil-pajjiżi individwali; jenfasizza li l-awtoritajiet reġjonali u lokali għandhom rwol importanti x'jaqdu fil-finanzjament tal-SMEs, peress li għandhom għarfien aħjar tal-ekonomiji lokali u reġjonali u metodi uniċi għall-valutazzjoni tar-riskju tas-self lill-intrapriżi lokali; jittama li s-suq kapitali uniku kapitali jista' jwassal għall-iżvilupp u t-tixrid ta' alternattivi għall-forom tradizzjonali ta' intermedjazzjoni ta' kreditu u ta' investiment. Dawn għandhom potenzjal konsiderevoli li jipprovdu investiment kapitali lill-operaturi ekonomiċi lokali; iħeġġeġ lill-Kummissjoni Ewropea biex ixxerred il-prattiki tajbin tal-forom alternattivi ta' finanzjament li huma żviluppati sew f'ċerti Stati Membri tal-UE; jirrikonoxxi li offerti alternattivi ta' finanzjament għall-SMEs, u b'mod partikolari għall-investiment ta' kapital ta' riskju għoli, huma aktar adatti għal proġetti innovattivi; huwa tal-fehma li l-ambjent regolatorju għandu jkun ta' stimolu u mhux jillimita l-aċċessibbiltà ta' strumenti ġodda u forom ta' distribuzzjoni ta' kapital; jilqa' l-interess dejjem dejjem ikbar tal-KE fir-rigward tal-problema ta' aċċess għal finanzjament mhux bankarju; jirrikonoxxi li l-Green Paper "Noħolqu Unjoni tas-Swieq Kapitali" hija biss l-ewwel pass lejn il-ħolqien ta' suq kapitali uniku; lest jieħu sehem f'ħidma ulterjuri, filwaqt li jirrikonoxxi li perspettiva divrenzjata fil-livell reġjonali u lokali tagħmilha possibbli li jinħolqu dispożizzjonijiet li jqisu l-ħtiġiet tal-partijiet kollha; jinkoraġġixxi diskussjoni dwar programm ta' ħidma speċifiku, li għandha tiżgura l-momentum meħtieġ biex tinżamm l-iskadenza ppjanata għall-ħolqien ta' suq kapitali uniku; jenfasizza l-bżonn li jitlaqqgħu l-partijiet interessati differenti biex jitħejja dokument kompletament sodisfaċenti li jqis il-bżonnijiet tar-reġjuni u s-setturi individwali; jiġbed l-attenzjoni għall-ħtieġa li jiġu intensifikati l-programmi intiżi sabiex jittejbu l-għarfien tal-finanzi u l-edukazzjoni pubblika dwar l-opportunitajiet u l-ħtiġiet ta' investiment. L-inizjattivi nazzjonali u l-proġetti pan-Ewropej bħall-"klassi tal-konsumatur" għandhom jiġu modifikati u appoġġati; jappella għal dibattitu pubbliku addizzjonali dwar il-Green Paper "Noħolqu Unjoni tas-Swieq Kapitali" u dwar ir-reviżjoni li takkumpanja d-Direttiva dwar il-prospett u t-titolizzazzjoni. Brussell, it-8 ta' Lulju 2015. Is-Sinjura Olga ZRIHEN (BE/PSE), Membru tal-Parlament tar-Reġjun ta' Walloon Komunikazzjoni mill-Kummissjoni lill-Parlament Ewropew, lill-Kunsill, lill-Bank Ċentrali Ewropew, lill-Kumitat Ekonomiku u Soċjali Ewropew, lill-Kumitat tar-Reġjuni u lill-Bank Ewropew tal-Investiment: L-aħjar użu tal-flessibbiltà fir-regoli eżistenti ta-Patt tal-Istabbiltà u Tkabbir IL-KUMITAT EWROPEW TAR-REĠJUNI jilqa' b'mod favorevoli l-fatt li l-Komunikazzjoni tal-Kummissjoni, flimkien mal-pjan ta' investiment, tirrifletti l-prijorità li l-Kummissjoni l-ġdida tagħti lir-rilanċ tal-investiment pubbliku u privat minħabba n-nuqqas ta' investiment attwali; il-livell ta' investiment fl-UE bħalissa huwa aktar baxx meta mqabbel mal-livell ekwivalenti tal-PDG, minn EUR 230 biljun sa EUR 370 biljun għall-medja annwali tal-2007; jikkondividi l-għan tal-Kummissjoni li jiġi żgurat l-aħjar użu tal-flessibbiltà fl-interpretazzjoni tad-dispożizzjonijiet eżistenti dwar il-Patt ta' Stabbiltà u Tkabbir (PST) sabiex b'mod speċjali jkun garantit li l-PST jipproduċi l-effetti antiċikliċi indispensabbli fil-kuntest attwali ta' staġnar fit-tkabbir, ta' rata medja ta' qgħad estremament għolja fl-UE u ta' disparitajiet reġjonali li għandhom tendenza li jaggravaw minħabba l-eteroġeneità fit-tnaqqis fl-investiment li laqat l-iktar lill-Istati aktar dgħajfa; jaħseb li dan l-għan għandu jkun fuq perjodu fit-tul, li ma jkunx biss parti mill-pjan ta' investiment, liema kuntest tressqet fih din il-Komunikazzjoni; jinnota li l-Kummissjoni ppreżentat test mingħajr ma ġie soġġett għal konsultazzjoni minn qabel mal-istituzzjonijiet Ewropej l-oħra u mingħajr ma saret proċedura interistituzzjonali. Jistaqsi, għaldaqstant, dwar iċ-ċertezza legali li tipprovdi din "il-komunikazzjoni interpretattiva" minħabba l-fatt li mhijiex vinkolanti u li l-PST ma jipprevedix b'mod espliċitu l-użu ta' strument legali bħal dan, għaldaqstant hija probabbli li tkun is-suġġett ta' appell quddiem il-Qorti tal-Ġustizzja tal-Unjoni Ewropea; iqis li tinħtieġ kjarifika dwar il-livell ta' nfiq għal kofinanzjament nazzjonali li jista' effettivament jitneħħa mill-kalkoli tal-bilanċ strutturali fir-rigward tal-konformità mal-parti preventiva tal-Patt; iqis li l-kundizzjonijiet stabbiliti mill-implimentazzjoni tal-flessibbiltà, fosthom il-fatt li din tiġi limitata għat-taqsima preventiva tal-PST, huma restrittivi wisq biex ikun hemm implimentazzjoni koerenti fl-Unjoni Ewropea kollha u biex iwasslu għal effett reali fuq il-kapaċità ta' investiment tal-Istati Membri u l-awtoritajiet lokali u reġjonali, u ma jqisux il-livell ta' nuqqas ta' investiment fil-livell nazzjonali jew reġjonali; iqis li għalhekk hemm bżonn li l-kamp ta' applikazzjoni tal-flessibbiltà jiġi estiż għall-investimenti fl-Istati Membri kollha u jitlob lill-Kummissjoni tressaq proposti f'dan is-sens; jilqa' b'sodisfazzjon l-estensjoni, fil-parti preventiva tal-PST, tal-kamp ta' applikazzjoni tal-klawżola dwar l-investiment biex tittieħed kunsiderazzjoni tal-programmi ta' investiment tal-Istati Membri, partikolarment fir-rigward tal-politika strutturali u ta' koeżjoni, tal-Inizjattiva favur l-Impjieg taż-Żgħażagħ, tan-netwerks trans-Ewropej u l-Faċilità Nikkollegaw l-Ewropa, kif ukoll il-kofinanzjament skont il-FEIS; jisħaq dwar ir-rieda li tiġi indirizzata l-kriżi ekonomika u d-distakk dejjem jikber bejn iċ-ċentru tal-Ewropa u r-reġjuni periferiċi, permezz ta' miżuri antiċikliċi maħsuba biex jagħtu spinta lill-investiment, filwaqt li terġa' tinkiseb il-fiduċja fl-aġenda tal-UE. Għaldaqstant, jikkonferma l-pożizzjoni tiegħu espressa fl-Opinjoni tiegħu tas-17 ta' April 2015 dwar il-proposta għal Regolament dwar il-FEIS li l-kofinanzjamenti nazzjonali kollha għall-FEIS jiġu eżentati mill-kalkoli tal-PST tkun xi tkun is-sitwazzjoni tal-Istati Membri fir-rigward tal-PST sabiex jiġi evitat ir-riskju li l-pajjiżi fejn hemm l-akbar ħtieġa ta' investimenti ġodda ma jirnexxilhomx iwettqu lanqas dak li jistgħu permezz tal-finanzjament Ewropew. Fi kliem ieħor hemm bżonn li ma jiddewmux il-kofinanzjamenti tal-proġetti ta' investiment u sabiex jiġi evitat li taggrava d-diskrepanza fir-rati ta' tkabbir fi ħdan iż-żona tal-euro; ifakkar li huwa l-ħin kollu jinsisti li n-nefqa pubblika li jġarrbu l-Istati Membri u l-awtoritajiet lokali u reġjonali fil-qafas tal-kofinanzjament tal-Fondi Strutturali u tal-Investiment ma tiġix ikkunsidrata mingħajr kundizzjonijiet ulterjuri bħala nefqa strutturali, pubblika jew ekwivalenti kif definit fil-PST. Dawn l-investimenti huma min-natura tagħhom investimenti ta' interess ġenerali Ewropew u għalhekk għandhom effett ta' lieva aċċertat f'termini ta' tkabbir sostenibbli; jinnota li l-kunsiderazzjoni tal-kontribuzzjonijiet tal-Istati Membri għall-Fond Ewropew ġdid għal Investimenti Strateġiċi (FEIS) tiġi anke qabel il-valutazzjoni mill-Kummissjoni tal-konformità mal-PST, bil-kundizzjoni li jiġu klassifikati statistikament mill-Uffiċċju tal-Istatistika Ewropew (l-Eurostat) skont id-definizzjonijiet eżistenti fis-Sistema Ewropea tal-Kontijiet; jemmen li l-klawżola tar-riforma strutturali taħt it-taqsima preventiva u l-mezzi li bihom jitqiesu l-pjani ta' riforma strutturali taħt it-taqsima korrettiva jista' jkollhom effett ta' xprun qawwi sakemm it-tipi ta' riforma strutturali eleġibbli għal din is-sistema ġdida jkunu preċiżi; preċiżjoni bħal din għandha tikkunsidra l-bżonn li r-riformi strutturali jkollhom effett soċjoekonomiku pożittiv – filwaqt li tiġi rispettata l-klawżola soċjali orizzontali stipulata fl-Artikolu 9 tat-TFUE – u jikkontribwixxu għal kapaċità amministrattiva mtejba. Għandu jiġi kkunsidrat ukoll il-fatt li r-riformi strutturali jeħtieġu perjodu ta' introduzzjoni jew tranżizzjoni, u jitolbu ċerti spejjeż fuq żmien qasir qabel ma jagħtu l-frott u jħallu l-effetti pożittivi mixtieqa, inklużi dawk baġitarji; jiddeplora l-fatt li l-Komunikazzjoni ma tillimitax f'aktar dettall in-natura ta' "ċirkostanzi mhux normali" li jaqgħu barra l-kontroll ta' Stat Membru u li jistgħu jippermettulu li jiddevja temporanjament mill-perkors ta' aġġustament korrettiv biex jintlaħaq l-objettiv baġitarju tiegħu ta' terminu medju u għalhekk tħalli diskrezzjoni wiesgħa ħafna ta' evalwazzjoni politika lill-Kummissjoni Ewropea li tista' twassal għal trattamenti preferenzjali għall-benefiċċju ta' Stat Membru individwali; jistieden lill-Kummissjoni tivvaluta jekk ir-regola attwali ta' 1/20 rigward it-tnaqqis tad-dejn hijiex vijabbli u jekk għandux isir rieżami tagħha; jissuġġerixxi r-rikors, fil-qafas tal-proċedura ta' żbilanċ makroekonomiku, għal indikaturi awżiljarji li jibbażaw fuq l-iżbilanċi reġjonali bil-għan li jiġi kkunsidrat kwalunkwe żbilanċ strutturali potenzjali mil-lat tal-koeżjoni territorjali li l-Istati Membri jistgħu jiffaċċjaw u li jista' jkollu impatt fuq il-volum u r-ritmu tal-aġġustament fiskali u r-riformi strutturali eventwali; it-talba, imressqa fil-qafas tar-reviżjoni ta' nofs it-term tal-Istrateġija Ewropa 2020, li jiddaħħal indikatur relatat mar-rata tal-investiment fit-tabella ta' valutazzjoni makroekonomika; it-talba lill-Kummissjoni Ewropea biex tippreżenta white paper li tistabbilixxi tipoloġija, fil-livell tal-UE, tal-kwalità tal-investiment pubbliku fil-kontijiet tal-infiq pubbliku, skont l-effetti fit-tul tiegħu; it-talba lill-Kummissjoni Ewropea biex, f'kull rapport annwali tagħha dwar il-finanzi pubbliċi fl-Unjoni Ekonomika u Monetarja (UEM), tinkludi kapitolu dwar il-kwalità tal-investiment pubbliku, inkluż fil-livell sottonazzjonali; ifakkar fit-talba tiegħu lill-Kummissjoni biex tevalwa l-impatt tar-regoli l-ġodda tas-Sistema Ewropea tal-Kontijiet 2010 fuq il-kapaċità tal-awtoritajiet pubbliċi li jinvestu, u biex tiżgura l-prinċipju tan-nondiskriminazzjoni bejn l-investimenti pubbliċi u privati b'konformità mal-Artikolu 345 tat-Trattat dwar il-Funzjonament tal-Unjoni Ewropea; iqis li, filwaqt li sar progress fil-parteċipazzjoni tal-awtoritajiet lokali u reġjonali u t-teħid ta' kunsiderazzjoni tagħhom fil-proċessi ta' koordinazzjoni tal-politiki ekonomiċi, dan għadu mhux biżżejjed, u joħloq problemi għar-rappreżentanza, il-leġittimità, u l-kompletezza tal-programmi nazzjonali ta' riforma u tar-rakkomandazzjonijiet speċifiċi għal kull pajjiż; għaldaqstant jissuġġerixxi involviment aħjar tal-awtoritajiet lokali u reġjonali fil-qafas tas-Semesru Ewropew, skont il-mudell tal-prinċipju tas-sħubija li jirregola l-fondi strutturali; itenni t-twemmin tiegħu li f'konformità mal-Artikolu 3 tat-TUE, il-kredibbiltà u l-leġittimità tal-UEM jibbażaw fuq il-kapaċità li turi li twassal għal progress soċjali u li l-impjieg u n-normi soċjali ma jitqisux bħala sekondarji fir-rigward tat-tħassib makroekonomiku u baġitarju; Brussell, id-9 ta' Lulju 2015. is-Sur CHIOTAKIS (EL/PPE) Membru tal-Kunsill Muniċipali ta' Kifissia Dokument ta' konsultazzjoni konġunta "Lejn politika Ewropea tal-Viċinat ġdida" IL-KUMITAT EWROPEW TAR-REĠJUNI jinnota li, għalkemm ir-reġjuni ultraperiferiċi jikkostitwixxu l-fruntieri marittimi l-iktar imbiegħda tal-UE u li l-Kummissjoni Ewropea stess tirrikonoxxi r-rwol tagħhom bħala "postijiet imbiegħda" tal-Ewropa f'kontinenti oħra, il-PEV mill-bidu nett tfasslet b'tali mod li jinjora dan il-fatt, fatt li mhuwiex rifless la fit-tfassil inizjali u lanqas fl-aġġornamenti sussegwenti tagħha; jieħu bħala l-punt tat-tluq l-osservazzjoni li għalkemm mal-ewwel daqqa t'għajn il-PEV tista' tidher li taqa' kważi esklużivament taħt il-kompetenza tal-gvernijiet nazzjonali, l-awtoritajiet lokali u reġjonali u n-netwerks ta' kooperazzjoni tagħhom (l-assoċjazzjonijiet u n-netwerks tal-bliet, ir-Raggruppamenti Ewropej ta' Kooperazzjoni Territorjali) fil-fatt jaqdu rwol importanti f'dan il-qasam. Konsegwentement, il-PEV ma tistax sempliċiment tkun proċess bejn il-gvernijiet u l-istituzzjonijiet tal-UE, iżda għandha tipprovdi wkoll għall-parteċipazzjoni ta' atturi oħrajn minn pajjiżi msieħba, u b'mod partikolari tal-awtoritajiet lokali u reġjonali. Jiġbed ukoll l-attenzjoni b'mod partikolari għad-diplomazija tal-bliet bħala mekkaniżmu li jappoġġja d-djalogu bejn l-awtoritajiet lokali u reġjonali fil-livell internazzjonali u li tikkontribwixxi għall-ħolqien ta' żona komuni ta' stabbiltà, sigurtà u prosperità; jenfasizza li l-awtoritajiet lokali u reġjonali għandhom jiġu involuti fil-fażijiet kollha tal-PEV: l-istabbiliment tal-prijoritajiet, il-valutazzjoni tar-riżultati, u l-awditjar tal-kontenut tal-politiki tal-gvern. Hemm numru ta' raġunijiet li minħabba fihom il-PEV ma tistax tkun ibbażata biss fuq il-kooperazzjoni mal-gvernijiet imsieħba fil-PEV: il-gvernijiet tal-pajjiżi msieħba fil-Lvant u n-Nofsinhar mhux neċessarjament ikunu impenjati favur il-valuri u l-istandards tal-UE; il-gvernijiet minn dawn il-pajjiżi mhux dejjem ikunu biżżejjed stabbli, u l-kontinwità tista' tiġi pperikolata minn bidliet frekwenti fil-kompożizzjoni ta' dawk fil-poter; sabiex jirnexxi l-proċess bil-għan li dawn il-pajjiżi jassimilaw il-valuri tal-UE (inklużi l-progress reali fit-tisħiħ tad-demokrazija u l-iżvilupp ta' sħubijiet reġjonali effettivi fi ħdan il-PEV), parti sinifikanti tas-soċjetà għandu jkollha s-sjieda tiegħu; jargumenta li huwa importanti ħafna li l-livelli lokali u reġjonali tal-gvern jiġu inklużi fl-azzjonijiet tal-UE fir-rigward tar-reġjun tal-PEV, peress li l-bini tad-demokrazija u t-tranżizzjoni demokratika l-ewwel u qabel kollox jibdew fl-iżjed livell bażiku u ma jistgħux jiġu imposti minn fuq. Sabiex id-demokrazija tkun stabbli u b'għeruq fil-fond, huwa kruċjali li titħaddan mill-komunità lokali kollha. Dan il-kompitu għandu jinvolvi l-livelli kollha ta' governanza, b'mod trasparenti, ibda bil-muniċipalitajiet u l-awtoritajiet lokali; jemmen li l-istituzzjonijiet tas-soċjetà ċivili, in-negozji u r-riċerkaturi għandhom ukoll ikunu involuti fl-implimentazzjoni tal-PEV. Il-parteċipazzjoni ta' dawn l-entitajiet għandha impatt sinifikanti fuq l-identifikazzjoni tal-ħtiġijiet lokali, il-bini ta' sħubijiet b'saħħithom u l-kisba ta' għanijiet komuni; jilqa' l-isforzi tal-UE biex tappoġġja l-istabbiliment ta' strutturi politiċi u amministrattivi dejjiema u jqis li dawn l-isforzi għandhom jinkludu l-appoġġ tal-bini ta' istituzzjonijiet lokali billi l-amministrazzjonijiet lokali u reġjonali jingħataw għajnuna u taħriġ tekniku effettivi, bil-għan li jsir użu effiċjenti mill-għajnuna umanitarja u minn strumenti finanzjarji li diġà jeżistu u dawk futuri għat-tħeġġiġ tal-iżvilupp soċjali, ekonomiku u territorjali; jinnota li l-KtR qed jagħmel sforz kbir u qed jinvesti ħafna riżorsi fl-iżvilupp ta' dimensjoni lokali u reġjonali fil-PEV. Fl-2010 stabbilixxa l-Assemblea Reġjonali u Lokali Ewro-Mediterranja (ARLEM), u fl-2011 stabbilixxa l-Konferenza tal-Awtoritajiet Reġjonali u Lokali għas-Sħubija tal-Lvant (CORLEAP). L-għan ta' dawn l-istituzzjonijiet huwa li, l-ewwel, jifirxu l-kunċetti li ser iqarrbu l-pajjiżi msieħba tal-PEV lejn l-UE u, it-tieni, jitħeġġu riforma interna u t-tisħiħ tal-kapaċitajiet fil-livell lokali u reġjonali; iqis li huwa essenzjali li l-UE tkompli tkun is-sieħba strateġika primarja għall-pajjiżi tan-Nofsinhar u tal-Lvant tal-Mediterran u tas-Sħubija tal-Lvant. L-UE għandha tkun kapaċi tgħin lill-pajjiżi ġirien tagħha biex jistabbilixxu triq ċara lejn ġejjieni prosperuż u jistabbilixxu s-sisien għal governanza aħjar, filwaqt li tirrispetta s-sovranità nazzjonali tagħhom; iqis li l-intenzjoni tal-Kummissjoni Ewropea li tippromovi l-kooperazzjoni subreġjonali bħala mezz kif jiġu żviluppati r-rabtiet ekonomiċi hija importanti u għandha tintlaqa' tajjeb ħafna, għaliex dan fih innifsu jgħin b'mod sinifikanti biex tiżdied il-prosperità f'dawn ir-reġjuni. Kemm l-ARLEM kif ukoll il-CORLEAP huma inizjattivi li jġibu l-UE f'kuntatt ma' imsieħba tan-Nofsinhar u tal-Lvant rispettivament, u għalhekk jgħinu biex tittejjeb il-kooperazzjoni reġjonali; jinnota li hemm qbil ġenerali li l-aktar politika tal-viċinat ta' suċċess kienet il-politika tat-tkabbir. Hija u toffri "kollox inkluż l-istituzzjonijiet" lill-pajjiżi fl-Ewropa Ċentrali u tal-Lvant, l-UE aġixxiet bħala katalist għall-bidla u dik li tistabbilixxi l-istandards. Huwa importanti li wieħed iżomm f'moħħu, madankollu, li l-prospettiva ta' sħubija fl-UE mhijiex miftuħa għall-pajjiżi msieħba Mediterranji tal-PEV; f'dan is-sens, jemmen li jkun utli li jinbeda dibattitu dwar mudelli ta' relazzjonijiet li jmorru lil hinn minn dawk attwalment offruti mill-PEV; iqis li l-prinċipju tal-kundizzjonalità u, b'mod partikolari, il-prinċipju ta' "aktar għal aktar", għalkemm jenfasizzaw l-impenn tal-UE lejn il-valuri ewlenin tagħha, mhux dejjem ikkontribwixxew b'mod pożittiv biex jinħolqu l-kundizzjonijiet għal relazzjonijiet ibbilanċjati b'mod ġust bejn l-UE u l-imsieħba tagħha tal-PEV. Barra minn hekk, f'ħafna każijiet, dawn ma għenux biex jipprovdu inċentivi għal riforma fil-viċinat tal-UE. B'riżultat ta' dan, approċċ aktar flessibbli jista' jiffaċilita mhux biss l-implimentazzjoni aktar effettiva tal-PEV, iżda fl-aħħar mill-aħħar jippromovi l-prinċipji fundamentali tal-UE fost l-imsieħba tal-PEV; iqis li, sabiex il-PEV tkun aktar effettiva, l-approċċ meħud għandu jkun imfassal skont in-natura speċifika ta' kull pajjiż imsieħeb. Kull wieħed mill-imsieħba tal-PEV huwa differenti u hekk għandu jiġi trattat, jiġifieri permezz tal-applikazzjoni tal-prinċipju tad-divrenzazzjoni. Il-PEV il-ġdida, mingħajr ma tikser il-prinċipji ġenerali tal-UE, għandu jkollha l-flessibbiltà meħtieġa biex jiġu massimizzati l-benefiċċji tal-implimentazzjoni tagħha. Kull pajjiż imsieħeb għandu jingħata l-possibbiltà li jiżviluppa r-relazzjonijiet tiegħu mal-UE bil-mod proprju tiegħu, skont il-ħtiġijiet u l-kapaċitajiet tiegħu stess. Dan ma jimplikax l-adozzjoni ta' standards doppji, u lanqas ma jinnega n-natura unifikata tal-PEV, li permezz tagħha l-UE rnexxielha tadotta approċċ koerenti mal-imsieħba kollha tagħha tal-PEV. Dan l-approċċ ta' ġeometrija varjabbli fir-relazzjonijiet tal-UE mal-ġirien tagħha għandu jiġi applikat għar-reġjuni ultraperiferiċi, b'mod li tiġi garantita kooperazzjoni effettiva bejn dawn ir-reġjuni u l-ġirien tagħhom; jirrakkomanda li ssir analiżi sistematika tal-politika tal-viża tal-UE, li għandha tappoġġja l-faċilitazzjoni tal-viża għaċ-ċittadini tal-pajjiżi tal-PEV, filwaqt li titqies is-sitwazzjoni individwali tal-pajjiżi kkonċernati. Politika tal-viża flessibbli tiffaċilita d-djalogu bejn is-soċjetajiet u tistabbilixxi s-sisien għal sħubijiet sodi u l-iżvilupp ta' livelli differenti ta' kooperazzjoni f'diversi oqsma; jilqa' l-idea li ssir enfasi fuq l-oqsma ta' kooperazzjoni stipulati fil-Pjanijiet ta' Azzjoni bl-akbar interess komuni sabiex ikunu aktar effettivi; iqis li l-PEV il-ġdida għandha tistabbilixxi objettivi speċifiċi u toffri lill-imsieħba tagħha perjodu ta' żmien ċar għall-implimentazzjoni tal-politiki tagħha. Il-PEV il-ġdida ftit li xejn ser ikollha impatt jekk ma jkunx hemm benefiċċji konkreti għal partijiet interessati partikolari jew jekk dawn il-benefiċċji aktarx joħorġu biss fil-futur imbiegħed; iqis li l-kooperazzjoni mill-qrib dwar kwistjonijiet ta' enerġija hija parti importanti tar-relazzjonijiet tal-UE mal-ġirien tagħha. Ħafna mill-imsieħba tal-PEV huma fornituri importanti ta' sorsi tal-enerġija fl-Istati Membri tal-UE. Din il-kooperazzjoni għandha tiġi stabbilita u mħeġġa aktar biex isservi l-interessi reċiproċi tal-partijiet kollha; iqis li konnettività aħjar tat-trasport ta' dawn il-pajjiżi mal-UE u bejniethom tista' tgħin l-iżvilupp ekonomiku tar-reġjun kollu; huwa tal-fehma li l-iżvilupp u l-appoġġ ta' strutturi indipendenti tas-soċjetà ċivili għandu jkun parti importanti tal-PEV. Il-kooperazzjoni ma' msieħba bħall-Istati tal-Forum tas-Soċjetà Ċivili tas-Sħubija tal-Lvant jew id-Dotazzjoni Ewropea għad-Demokrazija tipprovdi strumenti importanti biex jippromwovu wkoll forzi tas-soċjetà ċivili demokratiċi fil-livell lokali u reġjonali fil-futur; iqis li qasam importanti tal-PEV huwa l-koordinazzjoni mill-qrib tal-miżuri meħuda mill-UE u l-ġirien tagħha dwar kwistjonijiet ta' migrazzjoni. Meta dan iseħħ b'mod organizzat, u jintlaqa' mill-ġenerazzjonijiet taż-żgħażagħ, il-mobbiltà ta' studenti, ħaddiema u uffiċjali pubbliċi minn stati li mhumiex parti mill-UE lejn l-Istati Membri tal-UE ikollha impatt pożittiv mhux biss f'oqsma bħall-edukazzjoni u l-iskambji kulturali iżda anke għall-amministrazzjoni pubblika. Min-naħa l-oħra l-flussi migratorji irregolari, li żdiedu b'mod qawwi dawn l-aħħar snin, jirrappreżentaw sfidi ġodda u opportunitajiet li għandhom jiġu ġestiti b'mod adatt; iqis ta' importanza kbira li jiżdied l-impenn favur iż-żgħażagħ u l-għoti tas-setgħa lin-nisa bħala fatturi ewlenin għall-iżvilupp ta' dawn il-pajjiżi; jinnota li l-impenn tal-UE flimkien mal-ġirien tagħha dwar is-sigurtà hu importanti ferm. Li ningħaqdu flimkien fil-ġlieda kontra t-terroriżmu u theddid asimettriku ieħor huwa essenzjali sabiex tiġi kkonsolidata l-fiduċja reċiproka u jinħoloq ambjent ta' paċi u stabbiltà; iqis li aspett sinifikanti ħafna tal-kooperazzjoni bejn l-awtoritajiet lokali u reġjonali u l-imsieħba tal-PEV huwa r-riforma tal-amministrazzjoni pubblika għal sistema trasparenti u biex jiġi evitat li jkun hemm korruzzjoni li b'xi mod tkun moħbija; fil-kuntest tal-oqsma msemmija hawn fuq tal-kooperazzjoni tal-UE mal-ġirien tagħha, jemmen li għandu jissaħħaħ ir-rwol speċjali tar-reġjuni tal-UE li jinsabu fuq il-fruntieri sensittivi mal-pajjiżi tal-Lvant u tan-Nofsinhar tal-UE, u jirrakkomanda li dawn jingħataw appoġġ speċjali fil-qafas tal-PEV; jenfasizza li aspett importanti tal-PEV hu li jappoġġja l-proċessi demokratiċi, ir-rispett għad-drittijiet tal-bniedem u taċ-ċittadini, l-istat tad-dritt, kif ukoll il-proċess ta' trasformazzjoni sistemika/ekonomika fil-pajjiżi individwali. Jilqa' b'sodisfazzjon kbir l-appoġġ ipprovdut mir-reġjuni tal-UE għall-pajjiżi tal-PEV u jinkoraġġixxi aktar sforzi f'dan il-qasam; iqis li l-proċess ta' riforma kostituzzjonali u tal-amministrazzjoni pubblika li għaddejj f'xi pajjiżi tal-PEV jista' jwitti t-triq għall-iżvilupp gradwali tad-demokrazija, abbażi ta' qafas leġislattiv li jirrikonoxxi l-prinċipji, l-istandards u l-valuri demokratiċi. Dan il-proċess għandu jwassal għad-deċentralizzazzjoni bil-għan li tiġi garantita governanza effettiva u adatta biex tirreaġixxi għall-isfidi lokali u ċ-ċirkostanzi speċifiċi fid-dawl tal-prinċipju tas-sussidjarjetà. Il-Kumitat għalhekk jemmen li huwa ta' importanza partikolari li l-PEV tappoġġja l-proċessi ta' deċentralizzazzjoni b'mod attiv u taġixxi bħala għodda utli biex tippromovi l-proċessi ta' riforma; Għal dan l-għan, ikun utli li tiġi provduta valutazzjoni dettaljata dwar il-fattibbiltà li jiġu nkorporati l-metodoloġiji, il-kunċetti u l-istrumenti tal-politika Ewropea ta' koeżjoni fil-PEV il-ġdida, u li jiġu inklużi l-pajjiżi Mediterranji fil-politiki u l-programmi strutturali Ewropej fuq bażi progressiva fuq eżempju ta' dak li qed jitwettaq fil-pajjiżi tas-Sħubija tal-Lvant. Inizjattivi bħal dawn, pereżempju l-inizjattiva AMICI (l-Inizjattiva ta' Koordinazzjoni tal-Investiment tan-Nofsinhar tal-Mediterran) għall-pajjiżi tal-Mediterran u l-Patt tas-Sindki għall-pajjiżi tas-Sħubija tal-Lvant ċertament għandhom jikkontribwixxu b'mod pożittiv lejn kooperazzjoni għall-iżvilupp u l-investiment u għal din ir-raġuni huwa kruċjali li jsiru prijorità; jinnota li bħala żieda mal-politika ta' koeżjoni jkun daqstant utli li, għall-baċir tal-Mediterran, jiġi applikat approċċ makroreġjonali li l-UE implimentat b'suċċess f'reġjuni oħra li għandhom ġeografija komuni, bħall-makroreġjuni tal-Baltiku u tad-Danubju, jew li qed timplimenta fir-reġjun Adrijatiku-Joniku. Dan l-approċċ jista' jiġi introdott gradwalment, permezz ta' tliet makroreġjuni distinti fil-Mediterran, inklużi l-istrateġija Adrijatika-Jonika, strateġija tal-Mediterran tal-Punent u strateġija tal-Mediterran tal-Lvant. Approċċ alternattiv jista' jkun li jitħeġġeġ l-involviment gradwali tal-pajjiżi u t-territorji taż-żona kollha fi ħdan makroreġjun wieħed li jkun qed jikber. Dan l-approċċ jevita l-frammentazzjoni tar-reġjun f'subreġjuni. Il-kompitu tal-koordinazzjoni ta' proġett bħal dan jista' jingħata lir-Raggruppamenti Ewropej ta' Kooperazzjoni Territorjali li joperaw fir-reġjun tal-Mediterran, li huma l-aħjar riżorsa disponibbli biex tiġi żgurata kooperazzjoni stabbli u fit-tul bejn l-awtoritajiet lokali u reġjonali fl-UE u fil-pajjiżi barra l-UE; iqis li jista' u għandu jaqdi rwol deċiżiv fil-kuntest ta' ċerti inizjattivi reġjonali li jinvolvu lir-Russja u t-Turkija. L-isfida għall-Kumitat tkun li jistinka għal riżultati tanġibbli li jkunu viżibbli miċ-ċittadini. L-involviment prattiku u bbażat fuq il-proġetti tar-Russja u t-Turkija f'kooperazzjoni transkonfinali jista' jagħti kontribut ewlieni lill-PEV; f'dan is-sens, ir-reviżjoni tal-inizjattiva ta' Sinerġija tal-Baħar l-Iswed tista' tinkludi wkoll l-awtoritajiet lokali u reġjonali; jemmen bil-qawwa li l-mekkaniżmu għat-traffiku lokali tal-fruntiera (TLF), previst mir-Regolament (KE) Nru 1931/2006 tal-Parlament Ewropew u tal-Kunsill, wera li huwa strument effettiv għall-iżvilupp tal-kooperazzjoni bejn l-UE u l-pajjiżi ġirien tagħha u jagħti kontribut utli biex jintlaħqu l-għanijiet mixtieqa, bħalma hu t-tqarrib tal-imsieħba fl-isfera ekonomika, soċjali u ċivika. Fid-dawl ta' dan ta' hawn fuq, fil-futur il-mekkaniżmu TLF għandu jintuża fuq skala ikbar biex jintlaħqu l-għanijiet tal-PEV; jenfasizza li ħafna mill-isfidi li għandhom jiġu indirizzati mill-UE flimkien mal-ġirien tagħha ma jistgħux jiġu indirizzati mingħajr ma jiġu kkunsidrati l-ġirien tal-ġirien, u f'xi każijiet mingħajr kooperazzjoni magħhom. Madankollu, ir-relazzjonijiet tal-UE mal-imsieħba tal-PEV tagħha m'għandhomx jolqtu ħażin lir-relazzjonijiet ta' dawk il-pajjiżi mal-ġirien tagħhom; jenfasizza li l-awtoritajiet lokali u reġjonali huma kruċjali għas-suċċess tal-PEV u speċjalment fil-każ tar-reġjuni tal-fruntiera li r-rwol tagħhom għandu jiġi rikonoxxut. Konsegwentement, l-inklużjoni tal-kunċetti ta' deċentralizzazzjoni u d-dimensjoni territorjali fi ħdan il-PEV il-ġdida ser tagħmilha aktar attraenti u żżid l-effikaċja tagħha; jinnota li r-rwol tal-awtoritajiet lokali u reġjonali fil-pjani ta' azzjoni żviluppati fil-qafas tal-komponent bilaterali tal-PEV tan-Nofsinhar u l-Lvant għandu jissaħħaħ, sabiex jippromovu, fi ħdan dawn il-pjani ta' azzjoni nazzjonali, id-distribuzzjoni ta' għajnuna fuq il-bażi mhux biss ta' approċċ settorjali, iżda wkoll ta' approċċ territorjali; iqis li l-programmi reġjonali tal-PEV u l-kooperazzjoni territorjali għandhom jissaħħu u li l-awtoritajiet lokali u reġjonali għandhom jingħataw opportunitajiet ġenwini biex jimplimentaw il-programmi u l-prijoritajiet definiti b'mod konġunt mal-ARLEM u l-CORLEAP kif ukoll jipparteċipaw fil-programmazzjoni u l-ġestjoni tagħhom; jilqa' r-referenza fid-dikjarazzjoni komuni tas-Summit tas-Sħubija tal-Lvant (tal-21 u t-22 ta' Mejju 2015, f'Riga) għall-passi tal-CORLEAP fil-livell lokali u reġjonali kif ukoll it-tħeġġiġ tal-Kummissjoni Ewropea li jiġi żgurat appoġġ adatt u mmirat għall-awtoritajiet lokali u reġjonali bħala għajnuna fil-promozzjoni tal-għanijiet tas-Sħubija tal-Lvant; huwa tal-opinjoni li, bħala regola, fil-pajjiżi tal-viċinat tal-UE, l-awtoritajiet lokali u reġjonali ma jkollhomx rwoli ewlenin fit-teħid tad-deċiżjonijiet lokali jew fil-provvista ta' servizz u ma jkollhomx awtonomija sinifikanti mis-setgħat tal-gvern ċentrali. Madankollu, huma jikkontribwixxu aktar tagħrif, riżorsi u għarfien espert għall-attivitajiet tal-gvernijiet ċentrali. L-awtoritajiet lokali u reġjonali jistgħu jaġixxu bħala katalisti favur il-bidla, il-prevenzjoni ta' kunflitti, id-deċentralizzazzjoni u t-trawwim tal-fiduċja fir-relazzjonijiet esterni. Fid-dawl ta' dan, l-isforzi għandhom jiffokaw fuq numru speċifiku ta' suġġetti li huma ta' interess prattiku reali għall-bliet u r-reġjuni madwar il-viċinat kollu u mbagħad fuq modi biex jiġu żviluppati inizjattivi prattiċi mal-awtoritajiet li jmexxuhom 'il quddiem; jenfasizza li, bħala istituzzjoni politika, il-KtR għandu jiffaċilita u jippromovi l-bini tal-fiduċja u kooperazzjoni mhux prominenti fil-livell lokali ma' politiċi li jikkondividu l-valuri Ewropej u jirrispettaw il-libertà tal-espressjoni u l-istat tad-dritt. Dan jgħodd ukoll fil-Lvant u n-Nofsinhar; iqis li, f'dan il-kuntest, għandhom isiru sforzi biex jingħaqdu u jsiru ġemellaġġi mal-bliet u r-reġjuni li r-rappreżentanti tagħhom ikunu involuti fl-ARLEM u, fil-ġejjieni, fil-CORLEAP. Barra minn hekk, ikun utli wkoll għall-Kummissjoni Ewropea li tikkoopera flimkien mal-ARLEM u l-CORLEAP u tappoġġja ħidmiethom, mhux l-inqas f'termini ta' finanzjament. Għal dan il-għan, il-KtR jirrakkomanda l-estensjoni tal-proġetti ta' ġemellaġġ u tat-TAIEX (il-Programm ta' Assistenza Teknika u Skambju ta' Informazzjoni) bejn l-awtoritajiet lokali u reġjonali fl-UE u l-Istati tal-PEV. Dan huwa ta' importanza kbira mhux biss biex tittejjeb il-governanza madwar l-istati tal-PEV, iżda wkoll bħala mod tajjeb biex jitrawwem sens tal-importanza tal-istrutturi tal-governanza b'ħafna livelli tal-UE fil-pajjiżi tal-PEV. Jenfasizza l-importanza tat-tisħiħ istituzzjonali tal-awtoritajiet lokali, filwaqt li jtenni s-sejħa lill-Kummissjoni Ewropea biex testendi l-kamp ta' applikazzjoni tal-Faċilità tal-Amministrazzjoni Lokali (FAL) għall-viċinat; jenfasizza li għandha tingħata attenzjoni speċjali biex tittejjeb il-kapaċità amministrattiva tal-governanza fi ħdan il-pajjiżi tal-PEV, filwaqt li ssir enfasi speċjali fuq id-dimensjonijiet lokali u reġjonali. Il-KtR, il-membri tiegħu u l-awtoritajiet assoċjati tiegħu, flimkien mal-assoċjazzjonijiet nazzjonali, huma lesti jaqdu rwol fil-programm għall-Bini Istituzzjonali Komprensiv li ġie propost mill-Kummissjoni Ewropea u l-Istati Membri biex jgħin fil-bini tal-kapaċità amministrattiva lokali u reġjonali fil-pajjiżi tal-PEV; iqis li l-isforzi tal-UE biex tappoġġja l-istabbiliment ta' strutturi politiċi u amministrattivi dejjiema għandhom jinkludu l-appoġġ tal-bini ta' istituzzjonijiet lokali billi jiġu provduti għajnuna u taħriġ tekniċi effettivi għall-amministrazzjonijiet lokali u reġjonali, b'attenzjoni partikolari għall-ġenerazzjonijiet ġodda, bil-għan li jsir użu effiċjenti mill-istrumenti finanzjarji li diġà jeżistu u dawk futuri għat-tħeġġiġ tal-iżvilupp soċjali, ekonomiku u territorjali; bħala miżura prattika, jitlob lis-Servizz Ewropew għall-Azzjoni Esterna isaħħaħ l-isforzi ta' kooperazzjoni bejn, minn naħa, d-delegazzjonijiet tal-UE fi-pajjiżi tal-PEV u, min-naħa l-oħra, l-istrutturi pubbliċi eżistenti u futuri fl-UE u l-pajjiżi msieħba, bħall-punti ta' kuntatt nazzjonali u l-fergħat tal-programmi ta' kooperazzjoni transkonfinali, li l-esperjenza tagħhom għandha tiġi ottimizzata u estiża. Il-kooperazzjoni msaħħa ser tiffaċilita l-proċess ta' informazzjoni għall-organizzazzjonijiet territorjali u l-awtoritajiet lokali u reġjonali fil-pajjiżi tal-UE u tal-PEV, minn naħa, fir-rigward tar-rwol tal-PEV u l-mod kif taħdem, u min-naħa l-oħra, fir-rigward tal-opportunitajiet ta' finanzjament. Barra minn hekk, dawk involuti jistgħu jgħinu wkoll biex jibagħtu l-messaġġi importanti tal-KtR lill-kontropartijiet rilevanti fil-pajjiżi tal-PEV; jenfasizza l-fatt li, fl-aħħar nett, il-KtR għandu wkoll missjoni politika importanti bħala osservatur tal-elezzjonijiet lokali u reġjonali fil-pajjiżi msieħba. Il-KtR huwa l-uniku korp tal-UE li josserva l-elezzjonijiet lokali u reġjonali fuq bażi regolari. Għaldaqstant, jinħtieġ rwol imsaħħaħ għall-KtR fil-PEV il-ġdida sabiex jiġu promossi l-prinċipji tad-demokrazija, li huma l-bażi fundamentali tal-valuri komuni Ewropej tagħna. Brussell, id-9 ta' Lulju 2015. IL-KUMITAT EWROPEW TAR-REĠJUNI jenfasizza li l-opinjoni għandha l-għan li tivvaluta l-ftehimiet ta' sħubija u l-programmi operattivi li ntlaħaq ftehim dwarhom mill-perspettiva tal-benefiċjarji mill-awtoritajiet reġjonali u lokali; jenfasizza r-rwol kruċjali tal-politika ta' koeżjoni biex jinkseb l-għan tal-koeżjoni ekonomika, soċjali u territorjali li jissemma fit-Trattat li jitnaqqsu "[i]d-diverġenzi bejn il-livelli ta' żvilupp tar-reġjuni varji u r-ritard ta' dawk ir-reġjuni li huma anqas favoriti." Fil-fatt, b'mod ġenerali, fl-Istati Membri kollha l-Fondi Strutturali u ta' Investiment huma l-għodod prinċipali li għandha l-Unjoni Ewropea biex tippromovi żvilupp globali armonjuż; jiġbed l-attenzjoni li l-politika ta' koeżjoni mill-bidu nett tagħha kisbet progress fit-tnaqqis tad-disparitajiet bejn ir-reġjuni Ewropej u fi ħdanhom u li, sa mill-bidu tal-kriżi ekonomika attwali fl-2008, din ippermettiet li jiġu kontenuti l-effetti tagħha mil-lat tal-koeżjoni. Madankollu, għad fadal żbilanċi sostanzjali, aggravati mill-kriżi attwali, u l-politika ta' koeżjoni futura jrid ikollha r-riżorsi biex tkompli tnaqqas dawn id-disparitajiet. Kif previst fl-Artikolu 96(2)(a) tar-Regolament dwar id-Dispożizzjonijiet Komuni (CPR), dawn l-għanijiet tal-politika għandhom ikunu bbażati fuq il-ħtiġiet tal-iżvilupp soċjali u ekonomiku tar-reġjuni, il-bliet u l-muniċipalitajiet; jinnota li n-natura tal-politika ta' koeżjoni nbidlet sew wara r-riforma tagħha fl-2013. Il-KtR bi pjaċir jinnota li r-riforma saħħet ir-rabta mal-prijoritajiet tal-UE (sinerġiji akbar bejn il-politika ta' koeżjoni u l-Istrateġija Ewropa 2020). Fil-perjodu ta' programmazzjoni l-ġdid 2014-2020 ġew introdotti b'mod partikolari metodi ġodda ta' implimentazzjoni, għodod ġodda u enfasi ikbar fuq l-effettività, l-effiċjenza u r-riżultati. Il-KtR huwa interessat jara kif l-effettività, l-effiċjenza u l-impatt tal-Fondi Strutturali u ta' Investiment Ewropej (Fondi SIE) jistgħu jiġu massimizzati fil-prattika. filwaqt li għaddej il-proċess ta' reviżjoni ta' nofs it-term tal-Istrateġija Ewropa 2020, jiġbed l-attenzjoni għall-importanza ta'rabtiet diretti u effettivi bejn l-Istrateġija l-ġdida u l-politika ta' koeżjoni u, f'dan il-kuntest, il-ħtieġa għal dimensjoni territorjali b'saħħitha u sħubija reali, bħala kriterji prinċipali għall-pussess tal-proċess ta' riforma min-naħa tal-livelli istituzzjonali kollha u għall-għażla tal-politiki u tal-miżuri ta' appoġġ; madankollu diġà jinsab imħasseb li r-rekwiżiti stabbiliti mill-Kummissjoni għadhom ma jikkunsidrawx l-objettiv ta' tnaqqis tal-piżijiet tal-amministrazzjoni u tal-kontroll. Għaldaqstant il-KtR jistieden lill-Kummissjoni biex waqt l-iżvilupp tas-sistemi amministrattivi u ta' kontroll u tal-awditjar tevita aktar miżuri li jżidu b'mod konsiderevoli l-piż amministrattiv għall-amministraturi u l-benefiċjarji fl-Istati Membri u li jnaqqsu l-kontribut potenzjali tal-Fondi Strutturali u ta' Investiment Ewropej biex jintlaħqu l-objettivi tal-Istrateġija Ewropa 2020; josserva li ssaħħew ukoll ir-rabtiet bejn il-politika ta' koeżjoni u l-politiki u inizjattivi l-oħra tal-UE (il-politika għall-iżvilupp rurali, l-Orizzont 2020, il-Faċilità Nikkollegaw l-Ewropa, eċċ.). Il-KtR huwa tal-fehma li kellhom jittieħdu aktar miżuri biex jiġi garantit allinjament aħjar tal-politiki u tal-fondi kollha tal-UE li għandhom impatt territorjali u jispera li dan jista' jkollu impatt pożittiv fuq l-iżvilupp tar-reġjuni; jilqa' b'sodisfazzjon il-fatt li, permezz tal-ħolqien tal-Qafas Strateġiku Komuni, sar allinjament bejn il-prijoritajiet tal-Fond Ewropew għall-Iżvilupp Reġjonali, il-Fond Soċjali Ewropew u l-fondi tal-UE għall-Iżvilupp Rurali u l-Fond Marittimu u tas-Sajd, espressi f'kull Stat Membru permezz ta' ftehim ta' sħubija komuni għal dawn il-fondi kollha. Dan huwa bla dubju pass importanti ħafna biex tinkiseb aktar koerenza politika. Għaldaqstant, il-Kumitat jiddispjaċih li dawn is-sinerġiji ma ġewx sfruttati bis-sħiħ aktar fil-waqt tat-tfassil tal-programmi operattivi fil-livelli nazzjonali, reġjonali u lokali. Fuq kollox, jeħtieġ li l-programm tal-iżvilupp rurali jiġi kkoordinat b'mod iżjed ċar mal-Fond Ewropew għall-Iżvilupp Reġjonali, peress li l-iżvilupp rurali huwa parti integrali mill-iżvilupp reġjonali; jaqbel li l-istrateġija ta' investiment fi ħdan il-ftehimiet ta' sħubija u l-programmi operattivi trid tkun ukoll komprensiva u konsistenti mal-Programmi Nazzjonali ta' Riforma u għandha tindirizza r-riformi deskritti fir-rakkomandazzjonijiet speċifiċi għall-pajjiż tas-Semestru Ewropew. Fi żminijiet ta' kriżi ekonomika u restrizzjonijiet baġitarji, il-koordinazzjoni bejn il-baġit tal-UE u l-baġits nazzjonali hija essenzjali biex jittejbu l-governanza ekonomika, it-trasparenza u l-effiċjenza tal-infiq pubbliku; jerġa' jisħaq li l-ewwel inizjattiva ewlenija ġdida tal-Kummissjoni Juncker, il-Pjan ta' Investiment għall-Ewropa, tenfasizza l-potenzjal tal-politika ta' koeżjoni għall-promozzjoni tat-tkabbir u l-impjiegi fl-Ewropa iżda jeħtieġ li jiġi enfasizzat li l-Pjan ta' Investiment u l-politiki tal-Fondi Strutturali u ta' Investiment Ewropej (koeżjoni, iżda anke żvilupp rurali, sajd, eċċ) li huma mmirati lejn livelli differenti ta' politika u dawk istituzzjonali għandhom isaħħu lil xulxin, speċjalment mil-lat tar-riżorsi. Il-Pjan ta' Investiment għall-Ewropa għandu jkun addizzjonali għall-programmi eżistenti tal-UE u l-attivitajiet tradizzjonali tal-Bank Ewropew tal-Investiment, u huwa importanti li r-riżorsi allokati għall-Fondi Strutturali ma jiġux awtomatikament riċiklati ġewwa l-Pjan ta' Investiment; jinnota li l-ippjanar strateġiku huwa kruċjali biex tirnexxi l-implimentazzjoni tal-politika ta' koeżjoni. F'dan ir-rigward, l-aktar elementi strateġiċi importanti tal-politika ta' koeżjoni huma l-ftehimiet ta' sħubija u l-programmi operattivi peress li jiddeskrivu kif il-Fondi Strutturali u ta' Investiment għandhom jintefqu fi Stat Membru jew reġjun partikolari. Jiddispjaċih li l-adozzjoni tard tal-pakkett leġislattiv għall-Politika ta' Koeżjoni, it-tnaqqis u s-sottovalutazzjoni tal-limiti taż-żmien mogħtija lill-Istati Membri u l-awtoritajiet lokali u reġjonali għal programmazzjoni kumplessa ħafna (strumenti, livelli u temi multipli) waqt l-adozzjoni tal-Ftehimiet ta' Sħubija u l-programmi operattivi rriżultaw f'approċċ ta' sħubija purament superfiċjali u dewmu l-bidu tal-perjodu l-ġdid ta' programmazzjoni. Il-Kumitat jiddispjaċih li ma nħolqot l-ebda metodoloġija jew metodoloġiji komuni u ċari għall-abbozzar ta' Ftehimiet ta' Sħubija li jkunu ta' siwi biex jintlaħqu l-objettivi. Peress li dal-metodu ma jeżistix, kull wieħed mill-Istati Membri qed jeżamina t-tfassil tal-ftehimiet ta' sħubija tiegħu b'mod kompletament individwali, b'tali mod li dawn ma jistgħux jitqabblu u li se jkun diffiċli wkoll biex dawn jitqabblu fil-kuntest tal-implimentazzjoni tagħhom, b'mod partikolari rigward it-twettiq tal-investimenti territorjali integrati, mil-lat tal-użu effikaċi u l-istruttura adatta ta' implimentazzjoni u ġestjoni. Il-Kumitat jipproponi li, għall-perjodu 2014-2020 tal-politika għall-iżvilupp, jitfassal metodu uniformi biex jiġu emendati l-ftehimiet ta' sħubija; jitlob lill-Kummissjoni Ewropea biex hija u tfassal ir-rapport tagħha dwar ir-riżultat tan-negozjati dwar il-ftehim ta' sħubija u l-programmi operattivi sa tmiem l-2015 tqis il-fehma tal-awtoritajiet lokali u reġjonali, li tidher fil-paragrafi li ġejjin ta' din l-Opinjoni; ifakkar fil-prinċipji u l-objettivi kondiviżi fil-Karta tal-Governanza f'diversi livelli fl-Ewropa, adottata mill-Kumitat tar-Reġjuni fit-3 ta' April 2014, għall-promozzjoni ta' kooperazzjoni politika u amministrattiva innovattiva u effiċjenti bejn l-atturi istituzzjonali u għall-iżvilupp ta' parteċipazzjoni demokratika wiesgħa min-naħa taċ-ċittadini flimkien ma' koeżjoni ekonomika, soċjali u territorjali ikbar. jilqa' l-fatt li r-riforma tal-politika ta' koeżjoni saħħet id-dispożizzjonijiet dwar is-sħubija. L-Artikolu 5 tar-Regolament ta' Dispożizzjonijiet Komuni issa jgħid li: "Għall-Ftehim tas-Sħubija u kull programm, kull Stat Membru għandu, skont il-qafas istituzzjonali u legali tiegħu, jorganizza sħubija mal-awtoritajiet kompetenti reġjonali u lokali." Barra minn hekk, il-Kummissjoni għaddiet att delegat, il-Kodiċi tal-Kondotta Ewropea dwar Sħubija, li jispjega kif għandu jiġi applikat il-prinċipju tas-sħubija, u li l-KtR jilqa' b'mod partikolari bħala l-ewwel tip ta' leġislazzjoni tal-UE li tittratta l-governanza f'diversi livelli li tista' tiġi infurzata legalment; il-kwalità tas-sħubija fil-fondi Ewropej hija ta' importanza kruċjali u l-KtR jistenna li l-ħtiġiet reali osservati fil-livell lokali u reġjonali għandhom jiġu riflessi fil-ftehimiet ta' sħubija u l-programmi operattivi; jenfasizza li sħubija effettiva u li tiffunzjona kif imiss tfisser sforzi ankrati aħjar u adatti li jissodisfaw ir-rekwiżiti u l-ħtiġijiet fil-livelli differenti tas-soċjetà. Fl-aħħar mill-aħħar, dan iwassal ukoll għal użu aktar effiċjenti tal-fondi. Fil-pajjiżi fejn is-sħubija mhijiex stabbilita sew u hija biss superfiċjali, il-Kummissjoni Ewropea għandha tgħin ukoll fl-istudju ta' mekkaniżmi sabiex is-sħubija terġa' taqbad it-triq it-tajba u jiġu evitati kumplessitajiet u piżijiet amministrattivi eċċessivi u sproporzjonati li jistgħu jdewmu aktar l-implimentazzjoni tal-fondi strutturali u ta' investiment fl-UE kollha; jirrimarka li l-prinċipju tas-sħubija mhuwiex kunċett ta' kliem fieragħ iżda prekundizzjoni għas-suċċess tal-politika ta' koeżjoni, partikolarment billi l-kompetenzi "de facto" huma mqassmin bejn almenu tliet livelli ta' politika (l-UE, l-Istati Membri u l-awtoritajiet lokali u reġjonali). Fil-fatt, prattika tajba fil-qasam tal-prinċipju tas-sħubija twassal għal: identifikazzjoni minn isfel għal fuq tal-ħtiġiet ġenwini u speċifiċi tal-bliet, il-muniċipalitajiet u r-reġjuni Ewropej, kif ukoll tal-benefiċjarji finali tal-għajnuna, il-kapaċita li jiġi identifikat il-potenzjal għall-iżvilupp tal-muniċipalitajiet u r-reġjuni u l-promozzjoni tiegħu permezz ta' sforzi mmirati, l-iżvilupp komuni ta' soluzzjonijiet fattibbli u aċċettabbli, implimentazzjoni aħjar peress li l-partijiet interessati kollha jkunu qed jaħdmu lejn għanijiet komuni u jaqsmu r-responsabbiltajiet u l-kompiti, inqas żbalji billi l-atturi jifhmu l-loġika li fuqha huma bbażati l-proċeduri, riżultati aħjar u dejjiema u li jistgħu jitkejlu, li jkunu nkisbu b'mod aktar effiċjenti, programmazzjoni ta' kwalità aħjar mill-atturi rilevanti, id-distribuzzjoni tal-kompiti marbutin mal-finanzjament, il-possibbiltà li jiġu implimentati proġetti multireġjonali fuq skala ikbar; jiddispjaċih għall-fatt li ma ġiet stipulata l-ebda metodoloġija ċara għall-użu ta' Investimenti Territorjali Integrati (ITI) qabel ma ġew abbozzati u adotatti l-ftehimiet ta' sħubija. Minħabba f'hekk, kull pajjiż għandu approċċ kompletament differenti għall-ITI, jekk fil-fatt ikun ittieħed approċċ. Madankollu, f'dawk il-każijiet fejn intuża l-istrument tal-ITI fi Ftehim ta' Sħubija, dawk li fasslu l-ITI individwali għadhom jiltaqgħu ma' nuqqas ta' ċarezza kemm f'livell nazzjonali kif ukoll fil-livell tal-Kummissjoni. Barra dan, f'ħafna każijiet hemm nuqqas ta' rieda min-naħa tal-awtoritajiet ta' ġestjoni anke sempliċiment biex jinkludu l-ITI fil-programmi operattivi tagħhom. Il-Kumitat tar-Reġjuni għalhekk jitlob lill-Kummissjoni Ewropea biex tiżgura li, fil-pajjiżi li għażlu li jużaw l-istrument tal-ITI, ikun possibbli li jintuża fil-programmi operattivi kollha sakemm dan ikun adatt, u li fi żmien qasir jitwaqqfu sistemi ta' implimentazzjoni u ġestjoni adatti sabiex l-ITI ikunu jistgħu jintużaw ġenwinament u jinħolqu effetti ta' sinerġija; jiddispjaċih għall-fatt li ma ġew stipulati l-ebda firxa, għan jew metodoloġija ċara għall-użu tad-dimensjoni territorjali qabel ma ġew abbozzati u adotatti l-ftehimiet ta' sħubija. Din hija r-raġuni ewlenija għaliex kull pajjiż jittratta d-dimensjoni territorjali f'ħafna modi differenti u fuq skali radikalment differenti. Dan inaqqas b'mod konsiderevoli l-impatt li l-implimentazzjoni tad-dimensjoni territorjali jista' jkollha fuq livell pan-Ewropew, mhux biss għall-implimentazzjoni tal-Istrateġija Ewropa 2020 iżda wkoll għall-iżvilupp tal-UE b'mod ġenerali; jitlob lill-Kummissjoni Ewropea sabiex tipprevedi l-possibbiltà li l-awtoritajiet lokali u reġjonali jiżviluppaw il-ftehim ta' sħubija "reġjonali" proprju tagħhom bħala parti integrata tal-ftehim ta' sħubija ġenerali konkluż fil-livell nazzjonali. Permezz t'hekk, il-Kummissjoni ser tirrikonoxxi bis-sħiħ l-Artikolu 4 tat-TUE u jirrispetta l-ordni kostituzzjonali interna tal-Istati Membri, filwaqt li jingħata l-akbar effett lill-prinċipju tas-sussidjarjetà; jitlob lill-Kummissjoni Ewropea biex titkellem b'vuċi waħda matul in-negozjati dwar il-ftehimiet ta' sħubija u l-programmi operattivi, u jinnota f'dan ir-rigward li bosta awtoritajiet lokali u reġjonali lmentaw li, matul in-negozjati, servizzi differenti tal-Kummissjoni Ewropea kellhom talbiet differenti u xi kultant kontradittorji, mhux iġġustifikati minn esiġenzi reali u konkreti u/jew mil-leġislazzjoni eżistenti. Jitlob lill-Kummissjoni tinvolvi lill-awtoritajiet lokali u reġjonali, li jiżviluppaw u jimplimentaw parti sinifikanti tal-programmi, aktar kmieni fin-negozjati, u tipprovdi interpretazzjoni standard ċara tad-dispożizzjonijiet fundamentali tar-Regolament sa mill-bidu tal-proċess tal-iżvilupp tal-programmi operattivi. Il-kummenti li ntbagħtu tard mill-Kummissjoni għall-programmi ppreżentati, u l-iskadenza qasira biex jiġu aġġornati l-programmi, ipperikolaw ir-responsabbiltà politika fil-livell lokali u reġjonali; għalhekk, il-KtR jemmen li l-prinċipju tas-sħubija jista' jissaħħaħ jekk il-Kummissjoni tgħin biex titwettaq analiżi tal-mekkaniżmi operattivi u tidentifika l-aħjar prattiki, billi jiġi vvalutat ukoll iż-żmien meħtieġ għad-diskussjoni, fid-dawl tal-kumplessità tal-istituzzjonijiet u l-programm. Jilqa' b'sodisfazzjon, f'dan ir-rigward, li l-Kummissjoni Ewropea nediet studju dwar il-prinċipju ta' sħubija u tippjana li torganizza laqgħat regolari ta' "djalogu strutturat" li għandhom l-għan li jiddiskutu l-implimentazzjoni tal-prinċipju tas-sħubija mal-partijiet interessati. Ifakkar li l-KtR, bħala l-korp rappreżentattiv tal-awtoritajiet lokali u reġjonali, jeħtieġ li jkun imsieħeb strateġiku ewlieni f'dan il-proċess; jitlob lill-Kummissjoni tikkunsidra, b'mod partikolari, sa liema punt jiġu rispettati l-prinċipju tas-sħubija u d-dimensjoni territorjali fil-programmi nazzjonali mfassla fil-qafas tal-politika ta' koeżjoni. Fil-parti l-kbira tal-Istati Membri, hemm tendenza lejn ċentralizzazzjoni aktar ċara tal-implimentazzjoni tal-politika ta' koeżjoni, bit-twaqqif ta' programmi nazzjonali aspejjeż ta' dawk reġjonali. Jeħtieġ li jitħares l-għan ewlieni tal-politika ta' koeżjoni li tnaqqas id-differenzi u l-iżbilanċi reġjonali u li tħeġġeġ it-tkabbir reġjonali; jirrimarka li, fl-2013, il-livell sottonazzjonali kien responsabbli għal 55 % tat-total tal-investiment pubbliku u b'hekk jaqdi rwol sinifikanti fil-promozzjoni tat-tkabbir ekonomiku fl-Ewropa. F'xi reġjuni, il-Fondi Strutturali u ta' Investiment Ewropej huma prattikament l-uniku sors ta' investiment pubbliku; jiġbed l-attenzjoni għall-fatt li l-finanzi sottonazzjonali jinsabu f'qagħda diffiċli peress li l-awtoritajiet lokali u reġjonali qed jiffaċċjaw livelli għolja ta' dejn u miżuri ta' awsterità imposti minn livelli ogħla. Il-KtR jinnota f'dan ir-rigward li nuqqas ta' riżorsi finanzjarji sottonazzjonali disponibbli għandu impatt dirett fuq l-implimentazzjoni tal-politika ta' koeżjoni. Għalhekk is-sistema ta' finanzjament f'diversi livelli għandha tittejjeb fil-futur. Għaldaqstant jitlob lill-Istati Membri biex, billi jisfruttaw il-flessibbiltà mogħtija mill-Kummissjoni, jieħdu passi biex joħorġu mir-restrizzjonijiet tal-Patt ta' Stabbiltà intern is-sehem ta' kofinanzjament nazzjonali obbligatorju tal-interventi ffinanzjati mill-Fondi SIE; għaldaqstant, bi pjaċir jinnota li fil-perjodu ta' programmazzjoni 2014-2020, il-politika ta' koeżjoni tippermetti li l-istrumenti finanzjarji jkollhom rwol aktar b'saħħtu, u jinnota li l-istrumenti finanzjarji, jekk jiġu implimentati b'mod effettiv, jistgħu jżidu b'mod sinifikanti l-impatt tal-finanzjament għall-awtoritajiet lokali u reġjonali, bil-kundizzjoni li tiġi kkunsidrata d-dimensjoni ekonomika u soċjali tal-investimenti; jirrimarka li d-diffikultajiet jinħolqu meta l-fondi strutturali jiġu implimentati permezz ta' strumenti finanzjarji. F'ħafna każijiet, l-implimentazzjoni għadha kumplessa ħafna u anke s-servizzi proprji tal-Kummissjoni kompetenti mhux dejjem jinterpretaw b'mod unanimu u konsistenti d-dispożizzjonijiet ikkonċernati, speċjalment fil-fażi ta' verifika u kontroll. Minkejja l-isforzi tal-Kummissjoni Ewropea biex tipprovdi gwida, fil-biċċa l-kbira tal-każijiet, biex jinħolqu strumenti finanzjarji għad hemm bżonn kumpaniji esterni ta' konsulenza, jiġifieri spejjeż addizzjonali; jilqa' t-tnedija ta' fi-compass, pjattaforma ġdida ta' informazzjoni u konsulenza għall-użu tal-istrumenti finanzjarji taħt il-Fondi Strutturali u ta' Investiment Ewropej. Din l-għodda għandha tgħin biex tiffaċilita l-implimentazzjoni tal-istrumenti finanzjarji u tagħmel il-proċess iktar faċli biex jinftiehem; jinnota li konċentrazzjoni tematika aktar b'saħħitha hija waħda mir-riformi ewlenin tal-politika ta' koeżjoni għall-perjodu 2014-2020. Il-konċentrazzjoni tematika għandha l-għan li tiffoka l-fondi fuq għadd limitat ta' oqsma tematiċi sabiex tintlaħaq il-massa kritika u jinkiseb impatt ġenwin. Peress li l-għanijiet tematiċi definiti minn qabel jiddeterminaw kif jintefqu l-fondi tal-Fondi Strutturali u ta' Investiment Ewropej, id-dispożizzjonijiet dwar il-konċentrazzjoni tematika għandhom impatt konsiderevoli fuq l-istruttura tal-ftehimiet ta' sħubija u l-programmi operattivi; jiġbed l-attenzjoni għall-fatt li, minħabba d-disparitajiet reġjonali interni, jista' jkun hemm bżonn li anke fir-reġjuni iktar żviluppati jsir investiment fl-infrastruttura li tipprovdi servizzi bażiċi fil-qasam tal-ambjent, it-trasport u t-teknoloġiji tal-informazzjoni u l-komunikazzjoni (ICT), is-servizzi soċjali, is-saħħa u l-edukazzjoni; bi pjaċir jinnota li ġiet introdotta flessibbiltà addizzjonali permezz ta' strumenti ġodda bħall-iżvilupp lokali mmexxi mill-komunità (CLLD) u l-investiment territorjali integrat (ITI), li jippermettu l-użu ta' programmi b'diversi fondi u l-implimentazzjoni ta' proġetti innovattivi. Jilqa' b'sodisfazzjon il-fatt li, fuq il-karta, bosta pajjiżi u reġjuni qed jikkunsidraw li jużaw dawn l-istrumenti, iżda l-Kumitat huwa mħasseb li d-differenzi regolatorji bejn il-fondi, u r-retiċenza min-naħa tal-awtoritajiet ta' ġestjoni li jiddelegaw fil-livell lokali, jibqgħu kwistjoni li tillimita l-potenzjal ta' dawn l-istrumenti ġodda għal żvilupp territorjali integrat; jiġbed l-attenzjoni għall-fatt li, jekk sorsi differenti ta' finanzjament jitlaqqgħu ma' għodod differenti għal proġett wieħed, dan jista' joffri vantaġġi konsiderevoli biss jekk is-sorsi u l-għodod differenti ta' finanzjament jimplikaw rekwiżiti indaqs ta' rappurtar u eliġibbiltà, li jwassal biex l-integrazzjoni operattiva tnaqqas l-iżbalji ta' implimentazzjoni u l-ispejjeż li jiġġarrbu minħabba proċeduri amministrattivi addizzjonali; jinnota li f'xi Stati Membri l-għodod ġodda ntlaqgħu b'xettiċiżmu u mhux se jiġu implimentati bl-aktar mod wiesa' fejn ikun hemm bżonnhom, u f'xi każijiet il-livell nazzjonali impedixxa lill-awtoritajiet lokali u reġjonali milli jużaw għodod ġodda; għalhekk jistieden lill-Kummissjoni Ewropea tagħti spjegazzjonijiet iżjed dettaljati fil-każijiet fejn ġiet eskluża din il-possibbiltà; jappella lill-Kummissjoni Ewropea u lill-BEI biex jarmonizzaw ir-rekwiżiti amministrattivi u ta' eliġibbiltà huma u jagħtu appoġġ lil diversi proġetti multidixxiplinari; bi pjaċir jinnota li l-politika ta' koeżjoni riformata tqiegħed enfasi iktar qawwija fuq il-prestazzjoni tal-programmi operattivi. Prestazzjoni tajba tista' titqies bħala waħda li permezz tagħha l-għanijiet jintlaħqu b'mod effiċjenti u b'konformità mar-regoli; jenfasizza li l-prestazzjoni tajba tal-politika ta' koeżjoni hija t-tħassib ewlieni għall-awtoritajiet lokali u reġjonali kollha peress li r-riżultati tajbin itejbu b'mod konsiderevoli l-kwalità tal-ħajja fir-reġjuni, il-bliet u l-muniċipalitajiet; jispeċifika li l-aktar elementi importanti tal-prestazzjoni għandhom ikunu r-riżultati fit-tul, li jwasslu biex jinkisbu l-għanijiet definiti minn qabel. Ir-riżultati jistgħu jinkludu r-rata tal-impjieg, il-livell tal-qgħad, inqas konġestjoni u inqas tniġġis, eċċ. Għall-kuntrarju, ir-riżultati bħall-għadd ta' sessjonijiet ta' taħriġ offruti, il-kilometri ta' toroq mibnija jew l-għadd ta' binjiet rinnovati, huma biss passi intermedji biex jinkisbu r-riżultati u huma għalhekk element inqas importanti ta' prestazzjoni; jiddispjaċih b'mod partikolari li r-riżerva introdotta mill-ġdid għall-prestazzjoni tista' tinkoraġġixxi t-twaqqif ta' għanijiet xejn ambizzjużi bil-għan li r-riżorsi addizzjonali mir-riżerva għall-prestazzjoni jinkisbu faċilment. Madankollu, inkunu nistgħu naraw jekk l-għanijiet humiex ambizzjużi hija u tavvanza l-implimentazzjoni. Fi kwalunkwe każ, iż-żamma lura tar-riżorsi finanzjarji mill-programmi operattivi toħloq inċertezza żejda fl-ippjanar finanzjarju, u tirrappreżenta riskju addizzjonali għall-ġestjoni tal-proġetti; barra minn hekk, peress li l-politika ta' koeżjoni hija intrinsikament waħda fit-tul, enfasi stretta wisq fuq indikaturi – finanzjarji jew dawk tal-produzzjoni – fuq perjodu medju jew twil ta' żmien ser tfixkel l-ilħuq tal-għanijiet fit-tul stabbilit meta jkunu qed jiġu negozjati l-programmi operattivi; il-KtR saħansitra jitlob qafas ġdid għall-prestazzjoni mhux abbażi tal-produzzjoni iżda tar-riżultati li għandhom jiġu żviluppati għall-perjodu ta' programmazzjoni li jmiss; b'żieda ma' dan, hija ħasra li l-qafas ta' prestazzjoni jagħmel l-indikaturi finanzjarji kif ukoll l-indikaturi tal-produzzjoni obbligatorji, filwaqt li l-indikaturi tar-riżultati huma biss fakultattivi. Madankollu, il-KtR jemmen li l-enfasi fuq il-ksib tar-riżultati jeħtieġ li tkun element obbligatorju fl-ippjanar strateġiku tal-Fondi Strutturali kollha, li għandu jitqies ukoll fi ħdan il-qafas ta' prestazzjoni; jilqa' b'sodisfazzjon f'dan ir-rigward li l-Kummissjoni Ewropea se tipproduċi rapporti annwali li jiġbru fil-qosor ir-rapporti ta' implimentazzjoni mill-Istati Membri mill-2016 'il quddiem, u jistieden lill-Kummissjoni Ewropea biex tiddiskuti dawn ir-rapporti mal-membri tal-KtR. Il-KtR jissuġġerixxi li dawn ir-rapporti jinkludu wkoll analiżi tal-progress fis-semplifikazzjoni tas-sistema ta' implimentazzjoni; jinnota li l-indikaturi finanzjarji, bħar-rata tal-assorbiment tal-fondi, mhumiex indikatur ta' prestazzjoni orjentata lejn ir-riżultati. Il-KtR għalhekk jitlob lill-Kummissjoni Ewropea biex tagħti inqas importanza lill-indikaturi finanzjarji fil-qafas ta' prestazzjoni; jinnota li, fil-passat, il-politika ta' koeżjoni ġiet ikkritikata ħafna minħabba s-sistema ta' implimentazzjoni kumplessa tagħha. Il-biċċa l-kbira tal-awtoritajiet maniġerjali għadhom iqisu r-regolamenti l-ġodda bħala burokratiċi u kumplessi. F'dan ir-rigward, is-semplifikazzjoni tar-regoli tal-eliġibbiltà, l-evitar tar-regolamentazzjoni żejda (gold plating) u l-enfasi fuq ir-riżultati, kienu meqjusa bħala essenzjali minn dawk li wieġbu l-konsultazzjoni tal-KtR; jiġbed l-attenzjoni li r-regolamentazzjoni żejda għadha waħda mir-raġunijiet ewlenin għall-piż amministrattiv. Din l-interpretazzjoni nazzjonali stretta żżejjed tar-regoli tal-UE, flimkien mal-fatt li f'ħafna Stati Membri kull fond huwa soġġett għal partiti baġitarji ministerjali u maniġerjali separati, twassal għal rekwiżiti amministrattivi mhux meħtieġa, mentalità ta' iżolament (silo approach), u piż burokratiku addizzjonali fuq il-benefiċjarji u l-awtoritajiet maniġerjali, kif ukoll tfixkel l-użu ta' strumenti għall-iżvilupp territorjali integrat bħall-ITI u s-CLLD; jappella lill-Kummissjoni Ewropea biex tissorvelja l-applikazzjoni nazzjonali tar-regoli tal-UE u, f'każ ta' regolamentazzjoni żejda, tikkonvinċi lill-awtoritajiet nazzjonali biex japplikaw ir-regoli tal-UE b'mod anqas oneruż. Il-każijiet ta' regolamentazzjoni żejda għandhom isiru disponibbli pubblikament għall-proċessi ta' tagħlim reċiproku; madankollu, għad hemm lok għal semplifikazzjoni fi ħdan ir-regoli tal-UE wkoll (regolamenti, atti ta' implimentazzjoni u atti delegati). Il-KtR għalhekk jinsisti li l-ġestjoni tal-proġetti finanzjati mill-UE tiġi semplifikata iktar. Dan għandu jinkludi tnaqqis fil-perjodu ta' żmien għar-rimborż lill-benefiċjarji, il-ħolqien ta' sett wieħed ta' regoli komuni dwar il-verifika tal-proġetti, regoli iktar sempliċi għall-proġetti li jiġġeneraw id-dħul proprju tagħhom, regoli konsistenti dwar l-eliġibbiltà tal-ispejjeż, l-użu iktar mifrux ta' spejjeż iktar semplifikati, rabta iktar mill-qrib bejn il-pagamenti u r-riżultati, il-koeżjoni elettronika, il-prinċipju ta' "punt uniku ta' kuntatt" għall-benefiċjarji, u approċċ proporzjonali u unifikat għas-superviżjoni, l-armonizzazzjoni tal-proċeduri fil-qafas tal-monitoraġġ tal-ewwel stadju tal-programmi ta' kooperazzjoni territorjali, u s-semplifikazzjoni tal-kontrolli tal-akkwist pubbliku. Il-KtR jenfasizza l-importanza li l-awtoritajiet lokali u reġjonali, kif ukoll il-kumpaniji, jingħataw għajnuna esperta meta jitolbu tweġibiet u pariri rigward il-leġislazzjoni (partikolarment fil-qasam tal-akkwist pubbliku) u l-applikazzjoni korretta tagħha. Il-KtR iħeġġeġ lill-Kummissjoni Ewropea biex tinkludi rappreżentanti mill-awtoritajiet lokali u reġjonali fil-grupp ta' livell għoli ta' esperti li jissorveljaw is-simplifikazzjoni għall-benefiċjarji, u b'hekk isir użu mill-esperjenza tal-prattikanti dwar l-implimentazzjoni tal-proġetti bil-għan li jitnaqqas il-piż amministrattiv, jiżdied l-assorbiment tal-fondi kif ukoll jittejjeb l-impatt tal-programmi; jiġbed l-attenzjoni għall-piż eċċessiv fuq l-awtoritajiet lokali u reġjonali kkawżat min-numru kbir ta' kontrolli mhux koordinati, li jista' jwassal biex jonqos l-interess fl-implimentazzjoni ta' proġetti Ewropej; jekk meħtieġ, il-kontrolli jistgħu jitwettqu b'mod konġunt jew jiġu rikonoxxuti b'mod reċiproku mill-awtoritajiet relevanti. Jipproponi li jintużaw ir-riżultati tal-kontrolli jew l-awditjar biex jiġu evitati l-iżbalji, u b'hekk il-proġetti implimentati jirnexxu aktar; jistieden, f'dan ir-rigward, lill-Kummissjoni biex tapplika b'mod konsistenti l-approċċi adottati taħt ir-REFIT fil-qasam tal-Fondi Strutturali u ta' Investiment Ewropej, filwaqt li tikkunsidra l-atti delegati u ta' implimentazzjoni. Barra minn hekk, għandhom jiġu inklużi l-bosta linji gwida interni tal-Kummissjoni u l-proċess tal-adozzjoni tagħhom, peress li dawn il-linji gwida, minkejja li m'għandhomx saħħa legali vinkolanti formali, jikkontribwixxu b'mod sostanzjali għall-kumplessità u l-piż burokratiku fl-implimentazzjoni tal-Fondi Strutturali u ta' Investiment Ewropej fil-livell lokali; jinnota li l-kapaċità amministrattiva tal-awtoritajiet lokali u reġjonali hija fundamentali għall-implimentazzjoni b'suċċess tal-politika ta' koeżjoni, iżda sfortunatament għadha nieqsa f'xi awtoritajiet lokali u reġjonali; jirrimarka li hemm ħafna raġunijiet potenzjali għal kapaċità amministrattiva inadegwata, inklużi: distribuzzjoni ineffiċjenti ta' kompiti u responsabbiltajiet, kooperazzjoni ineffiċjenti bejn il-livelli ta' governanza, nuqqas ta' riżorsi umani kkwalifikati (ħiliet), nuqqas ta' riżorsi finanzjarji, regoli u regolamenti mhux adatti (pereżempju, regolamentazzjoni żejda), ostakli politiċi (pereżempju, ippjanar strateġiku mhux adatt); inadegwatezza tal-organizzazzjoni interna tal-entitajiet biex jiġġestixxu proġetti kumplessi bħal dawk ikkofinanzjati mill-Fondi SIE, jappella lill-Istati Membri, mhux biss dawk inqas żviluppati iżda mill-UE kollha, biex jagħmlu iktar użu mill-għajnuna teknika disponibbli għall-programmi operattivi, sabiex itejbu l-kapaċitajiet tal-korpi lokali u reġjonali u parteċipanti oħra biex jibbenefikaw mill-fondi tal-UE u jamministrawhom, kif ukoll biex jappoġġjaw il-ġbir ta' statistika iżjed effettiva fil-livell lokali; jenfasizza li t-tisħiħ tal-kapaċità amministrattiva fil-livell lokali u reġjonali ser twassal għal implimentazzjoni tal-programmi operattivi li tkun aktar effettiva u orjentata lejn ir-riżultati. Il-valutazzjonijiet komparattivi (benchmarking) u l-iskambju tal-esperjenza u l-għarfien bejn ir-reġjuni u l-bliet għandhom jiġu appoġġjati mill-UE u l-Istati Membri, anke bl-użu ta' strumenti bħalma huma l-programmi ta' kooperazzjoni territorjali Ewropea; jilqa' l-Inizjattiva tar-Reġjuni li Waqgħu Lura tal-Kummissjoni Ewropea li l-għan tagħha huwa li tidentifika fatturi importanti u ostakli għat-tkabbir u investiment f'livell reġjonali, b'mod partikolari f'reġjuni inqas żviluppati. Jistieden lill-Kummissjoni Ewropea biex tuża l-għarfien tal-esperti reġjonali u lokali u biex tikkunsidra l-bżonnijiet speċifiċi tar-reġjuni li waqgħu lura meta tipprovdi rakkomandazzjonijiet dwar kif jista' jiġi lliberat il-potenzjal tat-tkabbir tagħhom; il-KtR jopponi ferm il-"kundizzjonalità esterna" għall-Fondi SIE b'rabta mal-iffriżar tal-għajnuna reġjonali għall-Istati Membri li jiksru r-regoli tal-UE dwar id-defiċit tal-baġit. Dawn il-miżuri jippenalizzaw lill-awtoritajiet lokali u reġjonali għall-fallimenti tal-gvernijiet nazzjonali tagħhom, il-politika ta' koeżjoni hija essenzjalment politika reġjonali u għandha tibqa' hekk sabiex jiġu evitati politiki li, ftit jew wisq, jiċċentralizzaw fil-livelli kollha ta' governanza; jinkoraġġixxi lill-Istati Membri li jipparteċipaw fi programmi ta' kooperazzjoni, u li fit-territorju tagħhom ikun hemm il-kwartieri ġenerali ta' raggruppament Ewropew ta' kooperazzjoni territorjali (REKT), biex ir-rwol ta' awtorità ta' ġestjon jafdawh f'idejn dak ir-REKT fir-rigward tal-programmi ta' kooperazzjoni territorjali kollha jew xi wħud minnhom relatati mat-territorju kopert mir-REKT, f'konformità mad-dispożizzjonijiet rilevanti tal-Artikolu 22 tar-Regolament (UE) Nru 1299/2013 tal-Parlament Ewropew u tal-Kunsill tas-17 ta' Diċembru 2013 dwar id-dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta' kooperazzjoni territorjali. Brussell, id-9 ta' Lulju 2015.
Extracted from C_313_2015.html